ФАОЛ, ТАШАББУСКОР АЁЛЛАР КЎРИК-ТАНЛОВИ - Ўзбекистон овози газетаси\nФАОЛ, ТАШАББУСКОР АЁЛЛАР КЎРИК-ТАНЛОВИ\n«Ўзбекистон ХДПнинг энг фаол аёли» кўрик-танловининг Тошкент вилоят босқичи якунланди. Юқори Чирчиқ туманидаги 24-мусиқа ва санъат мактабида партия кенгашлари ходимлари, танловнинг туман, шаҳар босқичи ғолиблари, уларни қўллаб-қувватлашга келганлар ҳаяжон билан танловни кузатишди.\nЎзХДП Тошкент вилоят кенгаши раиси Меҳрожиддин Дархонов барча иштирокчиларга омад тилаб, кўрик-танловни очиқ деб эълон қилди.\nЛойиҳа тақдимоти шарти бошланди. Ҳар бир қатнашчи ўз лойиҳасини тақдим этди.\n— Менинг лойиҳам «Соғлом турмуш тарзи» клубини ташкил этиш тўғрисида, — дейди танлов иштирокчиси Гулноза Норматова (Юқори Чирчиқ тумани). — Лойиҳанинг асосий мазмуни одамларнинг тиббий маданиятини оширишга қаратилган.\nБугун яқин қариндошлар ўртасидаги никоҳ, эрта турмуш қуриш каби иллатлар оқибатида ногирон болалар туғилиши кузатилмоқда.\nБўка тумани иштирокчиси Муаттар Якубованинг лойиҳаси ана шу муаммоларни ўрганиш ва уларга ечим топишга қаратилгани билан аҳамиятли.\n— Мен «Мулоқот ва мурувват» маркази ташкил қилиш лойиҳасини тақдим этдим, — дейди иштирокчи. — Унга кўра, дастлаб тумандаги имконияти чекланган болалар рўйхати тузилади ва улар билан доимий мулоқот ўрнатилади. Муаммо ва истаклар ўрганилиб, мутасадди ташкилотларга етказилади. Марказ фаолияти имконияти чекланган ўқувчиларни ижтимоий ҳаётга йўналтириш, касб-ҳунарга ўргатиш, шунингдек, мустақил ишини бошлашга амалий ёрдам беришга қаратилади.\nАйтиш керакки, бошқа иштирокчилар тақдим этган лойиҳалар ҳам партиямиз электорати манфаатларига қаратилгани, ҳаётий масалалар кўтарилгани билан аҳамиятли бўлди.\nБу ҳақда ҳакамлар ҳайъати аъзоси, «Тадбиркор аёл» — Ўзбекистон ишбилармон аёллар уюшмаси Тошкент вилоят бўлими раиси Малика Қодирхонова ўз фикр-мулоҳазаларини билдирди:\n— Маълумки, мамлакатимизда хотин-қизлар ҳар томонлама қўллаб-қувватланмоқда, ижтимоий-сиёсий ислоҳотларда уларнинг фаол иштироки таъминланмоқда, аёлларимиз, оналаримиз ҳаётда муносиб яшашлари учун зарур шарт-шароитлар яратилмоқда. Айниқса, уларни тадбиркорликка кенг жалб қилиш масаласига алоҳида эътибор қаратилмоқда. Бугун иштирокчилар ўз мустақил ишини бошлашлари учун ҳаётий лойиҳаларни тақдим этишди. Айниқса, Бекобод туманидан иштирокчи Мунаввар Абдукаримованинг фитобар очиш, Қуйи Чирчиқ туманидан иштирокчи Гулшекер Исманқулованинг печенье ишлаб чиқариш цехи ташкил этиш лойиҳалари менга маъқул бўлди.\nТанловнинг «Қонунларимиз ҳаётимиз асосидир» номли иккинчи шартида иштирокчилар қонунлар, Президент фармон ва қарорлари мазмун-моҳияти ва аҳамиятини тушунтириб беришди. Шу билан бирга, қонунларни партия дастурий мақсадларидан келиб чиқиб, янада такомиллаштириш юзасидан ўз таклифларини ҳам билдиришди.\nАнгренлик иштирокчи Моҳичеҳра Жўраева жисмоний ва юридик шахсларнинг мурожаатлари тўғрисидаги, Чирчиқ шаҳридан Шарофат Алламберганова ёшларга оид давлат сиёсати тўғрисидаги, Зангиота туманидан Лобар Сайидхўжаева Оила кодексини, Бўстонлиқ туманидан Нилуфар Тўйчиева Вазирлар Маҳкамасининг ижтимоий нафақаларни тайинлаш ва тўлаш тартибини янада такомиллаштириш чора-тадбирлари тўғрисидаги қарорини батафсил шарҳлаб берди.\n— Ижтимоий хизматлар сифатини ошириш бугунги куннинг долзарб вазифасидир, — дейди танлов иштирокчиси Матлуба Ҳожимуродова (Бекобод шаҳри). — Шу жиҳатдан олиб қарасак, кексалар, ногиронлар ва аҳолининг бошқа ижтимоий эҳтиёжманд тоифалари учун ижтимоий хизматлар тўғрисидаги қонуннинг қабул қилиниши катта ҳаётий аҳамиятга эга бўлди. Унда аҳолининг эҳтиёжманд тоифаларига ижтимоий хизматлар кўрсатишнинг комплекс тизими яратилиши кўзда тутилган. Шунингдек, ушбу Қонун ижтимоий ҳимоя тизими жамоатчилик назорати учун очиқ бўлишини кафолатлайди. Ўз ҳақ-ҳуқуқини мустақил ёки фаол ҳимоя қилолмайдиган фуқароларнинг манфаатларини таъминлашда бу масала принципиал аҳамиятга эгадир. Қонунга кўра, ижтимоий хизматлар кўрсатувчи орган ва ташкилотлар очиқ фаолият юритади. Бу борада мунтазам мониторинг ўтказилади. Буларнинг барчаси кўрсатилаётган хизматлар сифати ва самарадорлигини ошириш, тизим фаолиятининг очиқ-ошкоралигини таъминлашда муҳим ўрин тутади.\nТанловнинг «Сиёсий ҳозиржавоблик» шарти иштирокчилар учун жуда ҳаяжонли бўлди. Қатнашчилар Конституциямиз, Олий Мажлис палаталари, сиёсий партиялар фаолиятига оид қонун ҳужжатлари, партиямиз Сайловолди дастури ҳамда дунё тарихидаги машҳур сиёсатчи аёллар ҳақидаги ранг-баранг саволларга жавоб беришди.\n— Давлат ва жамият бошқарувини демократлаштиришда хотин-қизлар фаолиятини ошириш долзарб масала, — дейди пскентлик иштирокчи Гавҳар Пўлатова. — Партиямиз тизимида ўтказилаётган кўрик-танловнинг бу борадаги аҳамияти катта. Тайёргарлик жараёнида кўплаб қонун ҳужжатларини чуқур ўргандим. Давлат ва жамият бошқарувида хотин-қизларнинг ўрни ва ролини ошириш, оналик ва болаликни муҳофаза қилиш бўйича амалга оширилаётган кенг кўламли ишлар билан яқиндан танишдим. Шу маънода танлов бизга катта мактаб бўлди, десам, адашмайман.\nНиҳоят, умумий баллар эълон қилинди. Қуйи Чирчиқ туманидан иштирокчи Гулшекер Исманкулова учинчи ўринга, Юқори Чирчиқ туманидан иштирокчи Гулноза Норматова иккинчи ўринга, Оҳангарон туманидан иштирокчи Феруза Дадажонова эса биринчи ўринга лойиқ, деб топилди. Қолган иштирокчилар турли номинациялар бўйича тақдирланди.


Nokia қуввати 2 кунга етувчи арзон смартфон намойиш қилди - Terabayt.Uz\nHMD Global компанияси яқинда Nokia 215 4G ҳамда Nokia 225 4G русумли иккита телефон тақдим этган эди. Энди эса у сенсор экранли навбатдаги арзон смартфонини эълон қилди.\nЯнги смартфон Nokia 2 V Tella деб номланган бўлиб, АҚШдаги йирик Verizon оператори дўконларида 168 доллардан сотилади. Nokia уни тўрт ядроли MediaTek Helio A22 процессори базасида тайёрлаган. Гаджетнинг тезкор ва доимий хотира ҳажми эса тегишлича 2 ва 16 гигабайтга тенг.\nNokia 2 V Tella диагоналига 5,45 дюймлик, аниқлиги HD+ форматли дисплейга эга. Гаджетнинг орқа панелида 8 ва 2 мегапикселлик датчикларни ҳамда фоточақноқни ўз ичига олувчи бош камера блоги жойлашган. Унга автофокусировка тизими жорий этилган, сунъий интеллект эса «ҳатто мураккаб ёритилиш шароитларида ҳам тасвирнинг етарлича чуқурлиги ва ёрқинлигини» таъминлайди.\nСмартфоннинг батареяси 3000 мА/соатлик ток сиғимига эга; HMD Global таъкидлашича, унинг тўла қуввати смартфоннинг икки кунлик автономлигига кифоя қилади.\n#HMD Global #Android смартфон #нархлар #HMD Global Nokia 2 V Tella


Navoiy Dori-Darmon» АЖ акциядорлари диққатига. » "Навоий Дори-Дармон" АЖ\n"Навоий Дори-Дармон" » Корпоратив бошкарув » Эълонлар » Navoiy Dori-Darmon» АЖ акциядорлари диққатига.\nNavoiy Dori-Darmon» АЖ акциядорлари диққатига.\n«Navoiy Dori-Darmon» АЖ акциядорлари диққатига!\n«Navoiy Dori-Darmon» АЖ акциядорларининг 2015 йил 29 майда ўтказилган йиллик умумий йиғилиш қарорига асосан Жамият ўз акциядорларини 2014 йил якуни бўйича дивиденд тўлови амалга оширилиши тўғрисида хабардор қилади.\n-\tБир дона эгаси ёзилган оддий акцияга 130 (бир юз ўттиз) сўм миқдорида;\n-\tЮридик шахсларга уларнинг ҳисоб рақамларига пул ўтказиш йўли билан;\n-\tЖисмоний шахсларга уларнинг шахсий ҳисоб рақами (банк пластик карточкаси)га пул ўтказиш йўли билан, нақд пул маблағлари ва банк кассалари орқали.\n-\tДивиденд тўловининг бошланиш санаси: 09.06.2015 й.;\n-\tДивиденд тўловининг тугаш санаси: 28.07.2015 й.\n“Nаvoiy Dori-Darmon” АЖ акциядорларининг 2014 йил якуни бўйича йиллик умумий йиғилиши 2015 йил 29 майда ўтказилади\nҲурматли акциядор, «Navoiy Dori-Darmon» aksiyadorlik jamiyati акциядорларининг навбатдаги йиллик умумий йиғилиши 2015 йил 29 майда соат 11:00 да Навоий шаҳри, Навоий кўчаси, 65-уй манзили бўйича «Navoiy Dori-Darmon» АJ биносида ўтказилади. Акциядорлар умумий йиғилишига келган акциядорларни (уларни вакилларини) рўйхатга олиш соат 10:00 дан - 11:00 гача амалга оширилади.\nАкциядорларнинг умумий йиғилиши ўтказилиши ҳақида акциядорларга хабар қилиш учун жамият акциядорларининг реестрини шакллантириш санаси 2015 йил 28 апрел ва акциядорлар умумий йиғилишида иштирок этиш учун жамият акциядорларининг реестрини шакллантириш санаси 2015 йил 25 май.\n1.\tЖамият Кузатув кенгашининг 2014 йилда бажарилган ишлар тўғрисидаги ҳисоботини тасдиқлаш.\n2.\t«Навоий Дори-Дармон» АЖ бошқарув органи рахбарининг 2014 йил молиявий-ҳўжалик фаолияти якунлари ва бизнес-режанинг бажарилиши тўғрисидаги ҳисоботини тасдиқлаш.\n3.\t«Навоий Дори-Дармон» АЖнинг 2014 йил якуни бўйича бухгалтерия баланси ва молиявий натижаларини тасдиқлаш.\n4.\t2014 йил молиявий-ҳўжалик фаолияти якуни бўйича жамият ташқи Аудитори ва Тафтиш комиссияси ҳисоботларини кўриб чиқиш ва ҳулосаларини тасдиқлаш.\n5.\tИжро этувчи орган рахбарини ёллаш тўғрисидаги меҳнат шартномасини узайтириш масаласини тасдиқлаш.\n6.\t2014 йил якунлари бўйича олинган соф фойдани тақсимлаш тартибини тасдиқлаш.\n7.\tКузатув кенгаши аъзоларини сайлаш.\n8.\tТафтиш комиссияси аъзоларини сайлаш.\n9.\tЖамиятнинг аффилланган шахслари билан тузиладиган битимларини тасдиқлаш.\n10.\t2009-2010 йиллар якуни бўйича талаб қилиб олинмаган дивидендларни жамият ихтиёрида қолдириш.\n11.\tЖамият уставига ўзгартириш ва қўшимчалар киритиш.\n12.\tЖамиятнинг Акциядорлар умумий йиғилиши, Кузатув кенгаши, Ижроия органи, Тафтиш комиссияси тўғрисидаги янги таҳрирдаги низомларини тасдиқлаш.\n13.\tЖамиятнинг «Саноқ комиссияси тўғрисида»ги низомини бекор қилиш.\n14.\tЖамиятнинг ташкилий тузилмасини тасдиқлаш.\nЙиғилишда иштирок этиш хуқуқига эга акциядорлар ўзлари билан шахсини тасдиқловчи хужжат, жисмоний шахс акциядорнинг вакили эса шахсини тасдиқловчи хужжат ва нотариал тартибда тасдиқланган ишончнома, юридик шахс акциядорнинг вакили эса шахсини тасдиқловчи хужжат ва юридик шахсни раҳбарининг имзоси ва ушбу юридик шахснинг муҳри билан тасдиқланган ишончнома билан келишлари шарт.\nАкциядорлар умумий йиғилишга тайёргарлик кўрилаётганда акциядорларга тақдим этилиши лозим бўлган материаллари билан «Navoiy Dori-Darmon» АJ га душанбадан жумагача соат 09:00 дан 16:00 гача ёзма мурожаат этишлари лозим. Тақдим этилиши лозим бўлган материаллар ёзма мурожаат келиб тушган санадан бир кунлик муддатда тақдим этилади.\n“Nаvoiy Dori-Darmon” АЖ акциядорларнинг 2013 йил якуни бўйича йиллик умумий йиғилиши 2014 йил 23 майда ўтказилганлиги ва ушбу йиғилишда дивиденд тўлаш бўйича қарор қабул қилинганлиги тўғрисида хабар беради:\n-\tБир дона эгаси ёзилган оддий акцияга 120 (бир юз йигирма) сўм миқдорида;\n-\tДивиденд тўловининг бошланиш санаси: 04.06.2014 й.;\n-\tДивиденд тўловининг тугаш санаси: 23.07.2014 й.\n«Navoiy Dori-Darmon» АЖ бошқаруви Сизга эгалик қилаётган акцияларингизга жамиятнинг 2009-2012 йиллар молиявий-хўжалик фаолияти якунлари бўйича ҳисобланган, лекин шу вақтгача талаб қилиб олинмаган дивидендларни олиш учун жамиятнинг (Навоий шахри. Навоий кўчаси 65-уй) бухгалтериясига мурожаат қилишингизни мумкинлигни билдиради.\nШунингдек, ҳисобланган дивидендлар ва уларнинг тўланиши тўғрисидаги маълумотлар Республика “Биржа” газетасининг мос равишда 2010 йил 20 май, 2011 йил 5 май, 2012 йил 24 май сонларида ва 2013 йил 5 июндан Қимматли қоғозлар Марказининг “CSM.GOV.UZ” сайтида эълон қилинганлигини эслатиб ўтамиз.\nМаълумот учун телефон: 8 436-224-55-41, +99893-663-44-95.\n“Nаvoiy Dori-Darmon” ОАЖ акциядорларининг 2013 йил якуни бўйича йиллик умумий йиғилиши 2014 йил 23 майда ўтказилади\n«Navoiy Dori-Darmon» ОАЖ (манзили Навоий шахри, Навоий кўчаси 65-уй, телефони 224-47-00) Сизни 2014 йил 23 май куни соат 11-00 да Навоий шахри, Навоий кўчаси 65-уй жамият маъмурият биноси мажлислар залида акциядорлик жамиятимиз акциядорларининг 2013 йил якуни бўйича навбатдаги умумий йиғилиши бўлиши тўғрисида хабардор қилади.\nАкциядорлар умумий йиғилишида иштирок этиш ҳуқуқига эга бўлган акциядорлар рўйхати 2014 йил 19 май холати бўйича тузилади.\nЙиғилиш қатнашчиларини рўйхатга олиш 10-00 да бошланади.\nКун тартиби қуйидаги масалалардан иборат:\n1.\tЖамият Кузатув кенгашининг 2013 йилда бажарилган ишлар тўғрисидаги ҳисоботини тасдиқлаш.\n2.\t«Навоий Дори-Дармон» ОАЖ бошқарув органи рахбарининг 2013 йил молиявий-ҳўжалик фаолияти якунлари ва бизнес-режанинг бажарилиши тўғрисидаги ҳисоботини тасдиқлаш.\n3.\t«Навоий Дори-Дармон» ОАЖнинг 2013 йил якуни бўйича бухгалтерия баланси ва молиявий натижаларини тасдиқлаш.\n4.\t2013 йил молиявий-ҳўжалик фаолияти якуни бўйича жамият ташқи Аудитори ва Тафтиш комиссияси ҳисоботларини кўриб чиқиш ва аудитор ҳулосасини тасдиқлаш.\n5.\tБошқарув раиси билан тузиладиган меҳнат шартномасини ва бошқарув (ижро этувчи) органи таркибини тасдиқлаш.\n6.\t2013 йил якунлари бўйича олинган соф фойдани тақсимлаш тартибини тасдиқлаш.\n9.\t«Навоий Дори-Дармон» ОАЖ нинг 2014 йил учун мўлжалланган Бизнес-режасини тасдиқлаш.\n10.\tЖамиятнинг 2014 йил молиявий-ҳўжалик фаолиятини аудиторлик текширувидан ўтказиш учун ташқи Аудиторни ва аудиторлик хизмат ҳақи миқдорини тасдиқлаш.\n11. «Навоий Дори-Дармон» ОАЖ Устав фондини ошириш ва жами чиқариладиган акциялар турлари, миқдори ва қийматини тасдиқлаш.\n12. «Навоий Дори-Дармон» ОАЖ томонидан янги чиқарилаётган акциялар жойлаштирилишининг шартлари ва тартибларини белгилаш.\n13. Акциялар чиқарилиши тўғрисида Қарорни ва Эмиссия рисоласини тасдиқлаш.\n14.\t«Навоий Дори-Дармон» ОАЖ янги тахрирдаги Уставини тасдиқлаш.\nЙиллик умумий йиғилишга қатнашиш ва овоз беришда акциядордан шахсини тасдиқловчи хужжат, акциядор вакилдан эса қонунчиликда белгиланган тартибда расмийлаштирилган ишончнома бўлиши талаб қилинади.\nЙиллик умумий йиғилишда кўриб чиқиладиган масалалар бўйича маълумотлар ва материаллар билан ушбу хабарнома эълон қилинган кундан бошлаб Навоий шахри Навоий кўчаси 65-уйда жойлашган «Navoiy Dori-Darmon» ОАЖ да соат 10:00 дан 17-00 гача танишишлари мумкин. Маълумот учун телефон: 8 436-224-55-41, +99893-663-44-95.шаблоны для dleскачать фильмы\nБўлими: Корпоратив бошкарув » Эълонлар\n«NAVOIY DORI-DARMON» AKSIYADORLIK JAMIYATI АКЦИЯДОРЛАРИ ДИҚҚАТ ...\n“Навоий Дори-Дармон” АЖда охирги йилларда ҳисобланган ва тўланган див ...\nАО "Навоий Дори-Дармон", Прайс-лист на 02.09.2020 год\n«Дори воситалари, тиббий буюмлар ва фармацевтика фаолияти\nИйд Рамазон Муборак !!!\n8-МАРТ ХАЛҚАРО ХОТИН-ҚИЗЛАР БАЙРАМИ !!!\nМолиявий Ҳисобот - 2019\n«Дори воситалари, тиббий буюмлар ва\nҚуйида "Навоий Дори-Дармон" АЖ тасарруфига кирувчи дорихоналар рўйхати, уларнинг манзилли реквизитлари билан кўрсатилган.\nНавоий вилояти, Навоий шахар, Х.Дўстлиги кўчаси, 50А-уй.\nНавоий вилояти,Навбахор тумани, "Бешработ” ҚФЙ, "Келачи” МФЙ Тинчлик кўчаси 2-уй.\nНавоий вилояти, Конимех тумани, Бирлик МФЙ, Абай кўчаси,14 уй.\nНавоий вилояти,Томди тумани, Янги Томди қўрғони, Наврўз кўчаси, 10-уй.\nНавоий вилояти, Нурота шаҳар, У.Юсупов кўчаси,8-уй.\nНавоий вилояти, Қизилтепа тумани, Ўзбекистон шох кўчаси, 3-уй.\nНавоий вилояти, Конимех тумани, У.Юсупов кўчаси 24-А уй.\nНавоий вилояти, Навоий шаҳар,Тинчлик қўрғони, "Тинчлик” ҚВП биноси.\nНавоий вилояти, Кармана тумани, "Бегобод” ҚВП биноси.\nНавоий вилояти, Кармана тумани, Дурман ж/х, 1уй.\nНавоий вилояти, Нурота тумани, "А.Навоий” ҚВП биноси.\nНавоий вилояти, Қизилтепа шаҳар, Ўзбекистон шоҳ кўчаси,29 уй.\nНавоий вилояти, Қизилтепа тумани, Оқ-олтин ҚФЙ, Оқсоч МФЙ, Оқсоч қишлоғи,17уй.\nНавоий вилояти, Нурота тумани, Жарма қишлоғи "Жарма” ҚВП биноси.\nНавоий вилояти, Навоий шаҳар, Навоий кўчаси, 65уй.\nНавоий вилояти, Қизилтепа тумани, Гардиён ҚФЙ,Кулолон қишлоғи,15-А уй.\nНавоий вилояти, Конимех тумани, "Учтепа” ҚВП биноси.\nНавоий вилояти, Қизилтепа тумани, Хомрабод маҳалласи, "Хомрабод”ҚВП биноси.\nНавоий вилояти, Нурота тумани, "Мустақиллик” ҚВП биноси.\nНавоий вилояти, Нурота тумани, Ғазгон ҚФЙ "Ғазгон” ҚВП биноси.\nНавоий вилояти, Қизилтепа тумани, Ванғози ҚФЙ,Бозор ва савдо мажмуа биноси, 4 хонаси.\nНавоий вилояти, Нурота тумани, "Янгибино” қишлоғи, "Янгибино” ҚВП биноси.\nНавоий вилояти, Нурота тумани, "Оқтепа” ҚВП биноси.\nНавоий вилояти, Навбаҳор тумани, Янгиқўрғон ҚФЙ "Янгиқўрғон” ҚВП биноси.\nНавоий вилояти, Қизилтепа тумани, Ванғози ҚФЙ, Тошмачит МФЙ, Бозоржой қишлоғи,1 уй.\nНавоий вилояти, Нурота тумани, "Янгиобод” ҚВП биноси.\nНавоий вилояти, Навбаҳор тумани, "Наврўз” ҚВП биноси.\nНавоий вилояти, Навбаҳор тумани, "Оқ-олтин” ҚВП биноси.\nНавоий вилояти, Кармана тумани, М.Ибрагимов ФУ, "Ибн Сино” ҚВП биноси.\nНавоий вилояти, Қизилтепа тумани, Ўзбекистон шоҳ кўчаси,9-дўкон.\nНавоий вилояти, Зарафшон шаҳар, "Даугизтау” қўрғони, стон "Даугизтау” ҚВП биноси.\nНавоий вилояти, Конимех тумани, Телимен ҚФЙ, "Телимен” ҚВП биноси.\nНавоий вилояти, Навбаҳор тумани,Зарафшон ҚФЙ "Зарафшон” ҚВП биноси.\nНавоий вилояти, Қизилтепа тумани, "Ҳусбиддин” ҚВП биноси.\nНавоий вилояти, Конимех тумани, "Шуртепа” ҚВП биноси.\nНавоий вилояти, Конимех тумани, "Шуркул” ҚВП биноси.\nНавоий вилояти, Навбаҳор тумани, "Гужбоғ” ҚВП биноси.\nНавоий вилояти, Нурота тумани, "Сентоб” ҚВП биноси.\nНавоий вилояти, Конимех тумани, Конимех ш/х, "Саржал” ҚВП биноси.\nНавоий вилояти, Конимех тумани, Караката ш/х, "Караката” ҚВП биноси.\nНавоий вилояти, Конимех тумани, Маданият ш/х, "Маданият” ҚВП биноси.\nНавоий вилояти, Навбаҳор тумани, "Қоражон” ҚВП биноси.\nНавоий вилояти, Қизилтепа тумани, "Карсиямон” ҚВП биноси.\nНавоий вилояти,Қизилтепа тумани,Янги хаёт қишлоғи, "Ўртачўл” ҚВП биноси.\nНавоий вилояти,Зарафшон шахар, Мурунтау қўрғони, "Мурунтау” ҚВП биноси.\nНавоий вилояти, Хатирчи тумани, "А.Навоий” ҚВП биноси.\nНавоий вилояти, Хатирчи тумани, "Зарафшон” ҚВП биноси\nНавоий вилояти,Қизилтепа тумани, Ғардиён КФЙ, "Ўзбекистон” ҚВП биноси.\nНавоий вилояти,Қизилтепа тумани, Хўжа Хасан КФЙ "Тошработ” ҚВП биноси.\nНавоий вилояти, Хатирчи тумани, "Лангар” ҚВП биноси.\nНавоий вилояти, Конимех тумани, Шўркўл ш/х, " Катаган” ҚВП биноси.\nНавоий вилояти ,Қизилтепа тумани, "Тавоис” ҚВП биноси.\nНавоий вилояти, Зарафшон шаҳар "Янги Зарафшон” ҚВП биноси.\nНавоий вилояти,Нурота тумани, "Катта-Эж” ҚВП биноси.\nНавоий вилояти, Нурота тумани, "Дехибаланд” ҚВП биноси.\nНавоий вилояти, Конимех тумани, "Янгиғазған” КФЙ Янгиғазған овули, 77 уй.\nНавоий вилояти, Навбахор тумани, "Жамбул” ҚВП биноси.\nНавоий вилояти, Кармана тумани, "Хазара” ҚВП биноси.\n* Барча дорихоналарда Вазирлар Маҳкамасининг ...-сонли қарорига асосан мажбурий бўлиши лозим бўлган 90 турдаги дорилар мавжуд.


Беларусдаги норозилик намойишлари иштирокчиларига йирик жарималар солинмоқда\nБеларусда президент сайловлари кампанияси вақтида қўлга олинган сиёсатчилар ва фаоллар билан бирдамлик акцияси иштирокчилари йирик жарималар билан жазоланмоқда. Бу ҳақда Беларуснинг “Весна” ҳуқуқни ҳимоя қилиш маркази маълум қилди.\nФото: STR / AP Photo\nНамойишлар иштирокчиларига 570 долларгача жарима солинмоқда. Ҳуқуқ ҳимоячиларининг маълумотларига кўра, намойишчилар бутун мамлакат бўйлаб жавобгарликка тортилмоқда. Улар устидан судлар паойтахт Минск, Витебск, Могилев, Бобруйск ва бошқа шаҳарларда бўлиб ўтган.\nУмумий ҳисобда маъмурий ишлар бўйича 80 киши ўтмоқда. Улар асосан ноқонуний оммавий тадбирлар ўтказишда ҳамда милиция ходимлари кўрсатмаларига бўйсунмасликда айбланмоқда.\nНамойишларнинг баъзи иштирокчиларига маъмурий ҳибсга олиш қўлланмоқда, бироқ уларнинг аксарияти жаримага тортилмоқда. Минскда бу жарималарнинг қиймати 170-568 долларни, ҳудудларда 45-398 долларни ташкил қилмоқда.\nЎтган ҳафта Минск ва Беларуснинг бошқа шаҳарларида президент сайловларига муқобил номзодлар қўллаб-қувватловига акциялар ўтган. Одамлар жонли занжир ҳосил қилиб, норозилик билдиришган. 270 га яқин намойишчи ҳибсга олинган.\nБеларусда 9 августда президент сайловлари бўлиб ўтади. Мамлакатнинг амалдаги президенти Александр Лукашенко ҳам сайловларда иштирок этиб, 6-муддатга сайланиши мумкин.


16:52, 26.03.2020 // 111921\nУханда коронавирус тасдиқланган дастлабки ҳолат ҳақида маълумот берилди\nCOVID-19 инфекцияси аниқланган креветкалар сотувчи аёл Ухандаги денгиз маҳсулотлари сотиладиган бозор билан боғлиқ бўлган биринчи киши бўлган, бироқ у қачон ва қаерда касалланган, ҳақиқатан ҳам коронавирусга чалинган илк бемор бўлганми, ҳанузгача номаълум. «РИА Новости»нинг ёзишича, бу ҳақда Хитойдаги нуфузли газеталардан бири бўлган «Пэнпай»да маълум қилинган.\nФото: The Walt Street Journal\nДенгиз маҳсулотлари бозори инфекция манбаи бўлганми ёки вирус бошқа жойга тушганми, деган мунозаралар ҳали ҳам давом этмоқда. Мутахассислар ҳозирча вирус билан касалланган дастлабки беморни аниқлай олмаган ва вирус ҳайвондан одамга қандай йўл билан, қачон ва қандай шароитда юққан бўлиши мумкинлигини аниқлай олмаган.\nГазетада ёзилган маълумотларга кўра, «Хуанань» бозорида тирик креветка (майда қисқичбақа)лар савдоси билан шуғулланган Вэй фамилияли аёлнинг 2019 йилнинг 11 декабрида номаълум сабабларга кўра тана ҳарорати кўтарилган. Кейинчалик айнан шу аёл «Хуанан» бозорида COVID-19 билан касаллангани тасдиқланган биринчи бемор бўлгани аниқланган.\nУхань соғлиқни сақлаш комиссияси 31 декабрь куни касалланганларнинг биринчи гуруҳида 27 киши бўлганини маълум қилган (у пайтда беморларда пневмониянинг тез ривожланишига нима сабаб бўлаётгани номаълум бўлган). Касаллик одамдан одамга юқиши белгилари йўқлиги таъкидланган (вируснинг одамдан одамга юқиши январь ойида тасдиқланган). Газета ходимлари коронавирусга чалинганларнинг рўйхати нусхасини қўлга киритишга муваффақ бўлган. Унда 24 киши «Хуанань» бозорига алоқадорлиги ёзилган, улардан 4 нафари бир оиланинг аъзолари бўлган.\nВэй рўйхатдаги одамлар орасида биринчилардан бўлиб ўзида касаллик белгиларини аниқлаган. Аёл анча вақтдан бери бозор яқинидаги уйда ижарада турган. Унинг уйи билан иш жойи орасидаги масофа 500 метрдан узоқ бўлмаган. Иссиғи кўтарилган вақтда аёл уйининг биринчи қаватидаги шифохонага мурожаат қилган.\nАёл савдо билан шуғулланиши, шу сабабли уйда ётиб даволана олмаслигини айтган. Одатда, ўзини ёмон ҳис қилганида касалхонага бориши, битта муолажадан сўнг соғлиғи анча яхши бўлиб қолишини таъкидлаган. Бироқ бу сафар Вэйга иккита муолажа ҳам ёрдам бермаган ва у бошқа касалхонага мурожаат қилган. Улар ҳам аёлга ёрдам бера олмаган. Охири уйда ётиб, дорилар ичиб даволанишга қарор қилган. 16 декабрь куни Гуанчжоу фан ва технология университети қошидаги Wuhan Union Hospital касалхонасига мурожаат қилган\nГазета журналистларининг аниқлашича, биринчи гуруҳдаги касалланганларнинг 11 нафари касаллик аломатлари пайдо бўлиши билан бозор яқинидаги эски уйларда жойлашган кичик шифохонларга мурожаат қилган. 23 декабрь куни газета ходимлари бозор ҳудудига борган ва коронавирус билан касалланган биринчи беморлар мурожаат қилган барча кичик клиникалар ёпиқлигини кўрган.\nРўйхатни ўрганиб чиққан журналистлар денгиз маҳсулотлари сотилувчи «Хуанань» бозорига бормасдан туриб касалланган Чэнь исмли эркак беморни аниқлашган. 16 декабрь куни унинг тана ҳарорати кўтарилган ва Ухань ташқарисида жойлашган Сзянся касалхонасига мурожаат қилган.\nУ шифокорларга компаниялардан бирида молиявий ишлар билан шуғулланиши ва уйидан 30 километрдан ортиқ узоқликда жойлашган «Хуанань» бозорига бормаганини айтган ва қаерда касаллик юқтириб олган бўлиши мумкинлигини тушуна олмаган. Қайд этилишича, унда вирус аниқлангани эълон қилинишидан аввал оила аъзолари ҳеч қандай ҳимоя чораларини кўрмаган, шунга қарамай ҳеч ким ундан вирус юқтириб олмаган. Унга касалхонада ҳамроҳ бўлган одам ҳам касалланмаган.\nЭркак, шунингдек, касаллик аниқланмасидан ярим ой олдин фақат ишга қатнагани ва бошқа ҳеч қаерга бормаганини айтган ва вирусни ишга қатнаш вақтида йўлда ёки касалхонага борганидан сўнг юқтирган бўлиши мумкинлигини тахмин қилган.\nҲозирги кунда коронавирусга чалинганлар сони дунё бўйича 471,5 минг кишидан, қурбонлар сони эса 21 мингдан ошиб кетди. Вафот этганларнинг аксарият қисми Италияда — 7,5 минг киши. Испанияда эса вирус оқибатида вафот этганлар сони 3,6 мингга етган. Вирус ўчоғи ҳисобланган Хитойнинг Хубэй провинциясида ушбу кўрсаткич — 3,1 минг кишини ташкил этмоқда.\nХитойда бир суткада коронавирусга чалиниш билан боғлиқ 67 та ҳолат аниқланди. Уларнинг барчаси четдан юқтирилган\nХитойда Уханга қўйилган транспорт чекловлари қачон олиб ташланиши маълум қилинди\nКоронавирус сабаб ёпилган Буюк Хитой девори ташриф учун қисман очилди\n14:05, 23.05.2020 // 172702\n12:14 Кеча // 148453\n23:18 Кеча // 124096\n11:13 Кеча // 107900\n15:36 Кеча // 105513


Ҳукуматда кўплаб ўзгаришлар юз берди. Бирданига бир нечта лавозимларда содир бўлган ўзгаришлар одамни чалғитиб юбориши табиий. Келинг, ҳукуматдаги «рокировкалар» қайси йўналишда амалга оширилганига назар соламиз.\nВазир энди кадрлар бўйича маслаҳатчи\nШу вақтгача Бандлик ва меҳнат муносабатлари вазири лавозимида ишлаб келган Шерзод Қудбиев президентнинг давлат хизмати ва давлат ҳокимияти органлари билан ҳамкорлик қилиш масалалари бўйича маслаҳатчиси этиб тайинланди. Яъни, эндиликда собиқ Бандлик ва меҳнат муносабатлари вазири президентга кадрлар масалалари бўйича маслаҳатчи бўлди.\nМаълум бўлишича, шу вақтгача Ўзбекистон Республикаси Президентининг давлат хизмати ва кадрлар захираси масалалари бўйича маслаҳатчиси лавозими Ўзбекистон Республикаси Президентининг давлат хизмати ва ҳокимият вакиллик органлари билан ҳамкорлик қилиш масалалари бўйича маслаҳатчиси деб ўзгартирилган. Бу лавозимни тушуниш осон бўлиши учун кадрлар бўйича президент маслаҳатчиси деб аташ мумкин.\nШу ўринда вазирнинг президент маслаҳатчиси бўлиши кўтарилишми ёки тушиш деган савол пайдо бўлади. Вазирда ваколатлар кенгроқ эканини инобатга олсак, бу албатта ортга қадам, аммо кадрлар бўйича маслаҳатчининг вазифаси жуда муҳимлиги Қудбиев ҳамон ҳукуматнинг юқори бўғинида керакли шахс бўлиб қолганини англатади.\nДарвоқе, Қудбиевга кадрлар захираси бўйича собиқ маслаҳатчи Умар Сапаевич Исмоилов ўринбосар бўлган. Шерзод Қудбиевнинг биринчи ўринбосари эса Қаҳрамон Қуронбоев бўлди. Умар Исмоилов ўзи раҳбар бўлган бўлимда эндиликда ўринбосар бўлиб ишлаши нимани англатишини тушуниш эса қийин эмас, бизнингча.\n«Энг юлдузли» кетиш\nЯқин бир неча соатлар ичида содир бўлган ўзгаришларнинг энг шов-шувлиси, шубҳасиз Қаҳрамон Қуронбоевнинг Ёшлар Иттифоқи раислигидан кетгани бўлди. Ўтган йил водийда келин-куёвнинг тўй кортежини тўхтатиб, уларни таксига ўтқизиб юборганини ОАВ ходимларига пафос билан ҳикоя қилган Қуронбоев тезда бутун мамлакатга машҳур бўлганди. Кўп ўтмай Қуронбоевнинг ҳаракатларини қоралаган президент Шавкат Мирзиёев «Бу ишлар давлат сиёсатига хиёнат», деганди.\nШу тариқа 2017 йил 30 июнда ташкил этилган Ўзбекистон Ёшлар Иттифоқини ҳаракат ташкил этилганидан буён бошқариб келаётган Қаҳрамон Қуронбоев ўз вазифасидан озод қилинди. Қуронбоев давлат хизмати ва давлат ҳокимияти органлари билан ҳамкорлик қилиш масалалари бўйича президент маслаҳатчисига биринчи ўринбосар бўлди.\nЮқорида кадрлар захираси бўйича маслаҳатчи (эндиликда давлат хизмати ва давлат ҳокимияти органлари билан ҳамкорлик қилиш масалалари бўйича маслаҳатчи) муҳим лавозим эканини таъкидладик. Шу боис Қаҳрамон Қуронбоев учун Ёшлар Иттифоқидан кетиш катта йўқотиш бўлмаганини айтсак бўлади. Аммо Қуронбоев олдинги лавозимида машҳур бўлганини инобатга олсак (қандай қилиб машҳур бўлгани кейинги масала), унинг янги лавозимдан кетиши кўп муҳокама қилинади. Қўпол қилиб айтганда, кўпчилик Қуронбоев президент маслаҳатчисига биринчи «зам» бўлибди демайди, Қуронбоев Ёшлар Иттифоқидан кетибди дейди...\n23 ёшида вазирга ўринбосар бўлган йигит 25 ёшида президент маслаҳатчисига ўринбосар бўлди\nҚаҳрамон Қуронбоевнинг биринчи ўринбосари сифатида ишлаб келаётган Алишер Саъдуллаев Ёшлар Иттифоқига вақтинча раис этиб тайинланди. 23 ёшида Халқ таълими вазирининг ўринбосари бўлган Саъдуллаев бир вақтнинг ўзида президентнинг ёшлар, фан, таълим, соғлиқни сақлаш, маданият ва спорт масалалари бўйича маслаҳатчисига биринчи ўринбосар бўлди.\n25 ёшли йигитнинг каръераси бунчалик тез ривожланишига шунчаки ҳавас қилиш мумкин. Саъдуллаевнинг иккита лавозимидан муҳимроғи, шубҳасиз Ёшлар Иттифоқи. Ҳаракат раҳбарлигига тайинланишида унинг ёш экани инобатга олингани аниқ. Чунки ёшлар ҳаракатини ёш одам бошқариши мантиққа ҳам тўғри келади.\n11:18 / 21.07.2020\nАлишер Саъдуллаев «кучсизлантирилаётган» Ёшлар иттифоқи, раҳбарнинг оилага хиёнати ва бошқарувда ёш кадрларни кўпайтириш ҳақида (2-қисм)\n16:10 / 19.07.2020\nҲукумат ёшлар билан ишлашда нега давлат ташкилоти тизимини танлади? — Алишер Саъдуллаев билан суҳбат (1-қисм)\nАлишер Саъдуллаев Ёшлар ишлари агентлигига раҳбар бўлди\n00:31 / 17.05.2020\nСирдарёда мингга яқин кўнгилли ёшлар хизмат қилмоқда – Алишер Саъдуллаев


Өзбекстанда коронавирусты жоқ ететуғын технология жаратылғаны айтылмақта. Ол сынақлардан табыслы өткен » KarInform\n«Xabar.uz» басылымының жазыўынша, Өзбекстанда коронавирусты жоқ ететуғын технология жаратылған. Қәнигелердиң айтыўына қарағанда, дәслепки сынақлар табыслы өткен.\n«Усы жылдың апрель айында инженерлеримиз ҳаўадағы микроб ҳәм бактерияларды жоқ ететуғын жаңа инновациялық технологияны жаратты. Дәслепки тәжирийбелер өткерилип, технология жетилистирилди. Май айынан баслап интенсив сынақлар, соның ишинде, бактерицид лампа, озонатор, ультрафиолет ҳәм кварцларға салыстырылып, имканиятлары тексерилди. Технология нәтийжелилиги жоқары болғанлығы, ўақыт тығызлығы, вирустың кем-кемнен көбейиўи себепли, қалалық вирусологиялық лабораторияда коронавирусқа қарсы сынап көриў бойынша бир тоқтамға келдик.\nСынақлар ҳаўадағы коронавирусты жоқ етиўге бағдарланған еди. Нәтийжелерге муўапық, инженерлеримиз тәрепинен жаратылған технология тек ғана ҳаўадағы емес, соның менен бирге, лабораторияның тегис бетиндеги бактерия, микроблар ҳәм коронавирусты да пүткиллей жоқ етти», - деп айтып өткен Чилонзор районлық Санитариялық-эпидемиологиялық тынышлық орайының баслығы Г.Мирзаева.\nД.Муҳамедова, Ташкент қалалық Санитариялық-эпидемиологиялық тынышлық орайы Вирусологиялық лабораториясының баслығы:\n«Коронавирус тек ғана ҳаўада белгили бир ўақытқа шекем емес, сондай-ақ, бөлмениң барлық бөлеги, тегис бетлеринде де сақланып қалыўын анықладық. Кейин жаңа технологияны 30 минут даўамында иске қосып, қайтадан сынақларды өткердик. Бокс ишинен тысқары, барлық орынлардағы коронавирус жоқ етилгениниң гүўасы болдық».\nМ.Қудратхўжаева, Ташкент қалалық Санитариялық-эпидемиологиялық тынышлық орайының баслығы:\n«Ҳәзирше жаратылған технологияның сырт еллерде аналогы жоқ. Бирақ, Европа, АҚШ, Россия мәмлекетлериниң қәнигелери де коронавирустың ҳаўа ҳәм ҳаўа тамшылары арқалы тарқалыўының алдын алыў мақсетинде уқсас технологиялар бойынша жумыс алып бармақта. Сынақлар даўамында сырт ел фармацевтикалық санаат шөлкемлери тәрепинен технологияны сатып алыў усыныслары да болған еди. Келисим бермедик, себеби, дәслеп, бул технология елимиз, халқымыз ушын хызмет етиўи керек. Ишки талаплар қанаатландырылғаннан соң, сырт еллерге реализациялаў мәселелери көрип шығылады.\nЖақын күнлерде сынақлар өз жуўмағына жетеди. Кейин медициналық мәкемелер, дәрихана, мектеп, асханалар, тойхана сыяқлы халық көп жыйналатуғын орынларда қолланыў ушын усынысларды беремиз».\nҚарақалпақстан Республикасы Санитариялық-эпидемиоло ...\nКоронавирустың жаңа түри «COVID-19» лабораторияда жаратыл ...


Никимбаев: «Навбаҳор» мухлислари кўпроғига муносиб» » Lochinlar.UZ\n» Интервью » Никимбаев: «Навбаҳор» мухлислари кўпроғига муносиб»\nНикимбаев: «Навбаҳор» мухлислари кўпроғига муносиб»\nФИФА Низоларни ҳал қилиш қўмитасининг «Навбаҳор» ва жамоа собиқ мураббийи Алексей Беленков бўйича чиқарган қарори, мана нечанчи кундирки, жамоатчилик эътиборида турибди.\n«Навбаҳор» ҳажиҳат ва талабчан мухлисларга эга. Улар шу қадар талабчанларки, ҳатто клуб ўз айбини тан олиш ўрнига, мураббий билан низо ҳақидаги хабарни тўлиқ рад этишни маъқул кўрди.\n«Навбаҳор» мухлисларининг мамлакатда энг талабчан эканликлари 30 ёки ундан ҳам кўпроқ йиллар аввал маълум эди. Шундай мураббийларни биламан, улар Наманган клубида ишлаш бўйича таклиф олишган, бироқ бундай босим остида ишлашдан хавфсираб, рад жавобини беришган. Андрей Канчельскиснинг дастлабки хайрлашувдан кейин яна Наманганга қайтгани эса, унинг феъл-атвори ҳақиқий жангчиларга хос эканлигидан далолат («МЮ» юлдузидан яна нима кутгандингиз?).\nАммо ҳолат шундайки, «Навбаҳор»нинг талабчан мухлислари клуб қарорларига таъсир кўрсатишнинг реал механизмига эга эмаслар. Ҳа, куни кеча улар Беленковдан бўлган қарздорликни бартараф этиш учун пул йиғишга ҳам астойдил киришдилар, бундай олижаноблик кишида ёрқин таассурот қолдиради. Бироқ ишқибозларнинг пуллари клуб йўл қўйган хатолар эмас, клуб ривожи йўлида сарфланса мақсадга мувофиқ бўларди.\nУмуман, мухлислардан пул йиғилиши футбол оламида янгилик эмас. «Манчестер Юнайтед» клуби аъзолари ҳар йили 35 фунт миқдорида тўловни амалга оширишади. Кексалар ва вояга етмаганлар учун чегирмалар мавжуд. Бунинг эвазига аъзолар клубдан жамоа рамзи туширилган сувенирлар олишади, турли имтиёзларга эга бўлишади: клуб дўконидаги харидларга 10 фоизлик чегирма, уй учрашувларига чипталарни биринчилардан сотиб олиш ҳуқуқи, сафар ўйинларига чипталар харид қилишда имтиёз ва ҳоказо.\nАммо «Навбаҳор»га «МЮ» моделини тавсия қилмаган бўлардим. Англия клубларига мухлислар хўжайинлик қилишолмайди. Туманли альбиондаги клублар акционерлик жамияти ҳисобланиб, ҳатто акцияларнинг салмоқли қисмига эга бўлганлар ҳам клуб сиёсатига таъсир ўтказолмайдилар. Яққол мисол сифатида Алишер Усмоновнинг «Арсенал»даги ҳолатини келтириш мумкин. У 30 фоиз акцияга эга бўлгани ҳолда, якуний қарорларга дахл қилолмасди. Натижада Усмонов акцияларини сотишга қарор қилди.\n«Навбаҳор» мухлислари «Реал», «Барселона», «Атлетик Бильбао» ҳамда «Осасуна» каби клублар тизимига эътибор қаратишса яхши бўларди. Бу жамоалар ассоциация сифатида рўйхатга олинган, уларда акция йўқ. Мазкур клубларда, бизнинг тушунчамиз билан айтганда, хўжайин йўқ. Президентни клуб аъзолари танлашади ва кейинги ишларни айнан у юритади, клубнинг ривожланиш стратегиясини аниқлайди, ваколати доирасида фаолият кўрсатади.\nКлубнинг бу тоифа аъзолари socios (сосьос) деб аталади. «Реал»да уларнинг сони 90 мингга етади, «Барселона»да эса – 160 минг нафар. Ваҳоланки, socios бўлиш унчалик осон эмас. Бу ерда гап фақат йиллик тўлов («Реал»да у 123 еврони ташкил этади) ҳақида бормаяпти.\nМасалан, «Реал Мадрид» клуби аъзоси бўлиш учун номзодликни амалдаги аъзоларнинг икки нафарининг тавсиясидан сўнг қўлга киритиш мумкин. «Барселона»даги тизим ҳам шунга ўхшаш.\nБалки, клубнинг мулкчилик шаклини ўзгартириш «Навбаҳор»нинг раҳбарият билан боғлиқ инқироздан чиқиши ва молиялаштиришни барқарорлаштиришда ёрдам берар.\nДарвоқе, шу кунларда ижтимоий тармоқларга «Навбаҳор»нинг ҳомийлари рўйхати жойлаштирилди. Мазкур рўйхатда 16 та банкнинг номи келтирилгани ушбу ҳомийликнинг тижорий қийматини деярли нолга тенглаштиради. Муайян бир банкнинг рақобатчилари ҳам ҳомий бўлган клубга ҳомийлик қилишида қандай маъни бор? ПФЛ эса клубларга «Пепси» билан ҳамкорлик қилишни тақиқлайди, акс ҳолда бу ташкилотнинг «Кока-Кола» билан шартномасига зиён етказиши мумкин. Аммо навбатдаги жазавани чақирмаслик учун ПФЛ ҳақида гапирмай турамиз. Бошқа бир ҳолатни ёдга оламиз. 2000 йиллар охирида маҳаллий нефть ва газ ишлаб чиқаришга ихтисослашган компаниялардан бири ОФК Чемпионлар Лигасига ҳомийлик қилишни хоҳлади, аммо уни «Қатар Петролеум» компанияси ортда қолдирди. Бир клуб ёки мусобақа ягона тармоқ вакили ҳисобланган икки ҳомийга эга бўлолмайди, миқдорнинг 16 тага чиқиши эса – абсурд. Бу мажбурий ҳомийлик саналади.\nКўриниб турибдики, «Навбаҳор» мухлислари севимли клубларининг ёрқин ғалабаларини соғинишган. Наманган клубининг ягона чемпионлиги 1996 йилга бориб тақалади, учинчи ва ҳозирча сўнгги бўлиб турган кубок эса 1998 йили қўлга киритилган. «Навбаҳор» ишқибозлари бунданда кўпроқ ютуқларга муносиблар.\nАлишер Никимбаевнинг «Телеграм» каналидан олиндискачать dle 10.4фильмы бесплатно


IT-маслаҳат. Интернетда тезкор ишлаш учун клавиатуранинг...\n12.06.2018 18:53 0 965\nУшбу оддий комбинацияларни ўзлаштирган ҳолда сиз интернетда одатдагидек вақтингизни сарфлашингиз мумкин, лекин янада кўпроғига улгурасиз! Тармоқдаги қарийб барча биз учун одатий бўлган жараёнларни бор йўғи бир жуфт клавишалар ёрдамида амалга ошириш имкони бор.\nТелеграмдаги @itspecuz канали қимматли вақтингизни тежаш учун сизга ушбу клавишалар комбинацияларини таништиради:\nБўлимлар билан ишлаш (Работа с вкладками):\nCtrl+1-8 – Бўлим (Вкладка)лар панелида биз босган сонга мос тартибда жойлашган бўлим (Вкладка)га ўтиш.\nCtrl+9 – Рақамидан қатъи назар охирги бўлимга ўтиш.\nCtrl+Tab – Кейинги, яъни битта ўнгда жойлашган бўлимга ўтиш.\nCtrl+Shift+Tab – Олдинги, яъни битта чапда жойлашган бўлимга ўтиш.\nCtrl+W, Ctrl+F4 – Жорий бўлимни ёпиш.\nCtrl+Shift+Т – Охирги ёпилган бўлимни қайта очиш.\nCtrl+Т – Янги бўлим очиш.\nCtrl+Н – Янги браузер ойнасини очиш.\nAlt+← (Стрелка Чапга), Backspace – Бир саҳифа орқага қайтиш.\nAlt+→ (Стрелка Ўнгга), Shift+Backspace – Бир саҳифа олдинга ўтиш.\nF5 – Саҳифани янгилаш.\nCtrl+F5 – Кешни инкор қилган ҳолда янгилаш, яъни саҳифани бошқатдан юклаш.\nEsc (Escape) – Саҳифани юклашдан тўхтатиш.\nAlt+Home – Уй саҳифаси сифатида ўрнатилган саҳифани очиш.\nCtrl+«+», Ctrl+Сичқонча ғилдирагини тепага – Катталаштириш.\nCtrl+«-», Сичқонча ғилдирагини пастга – Кичрайтириш.\nCtrl+0 – Масштабни бошланғич ҳолатга қайтариш.\nF11 – Тўлиқ экранли режим.\nСаҳифа бўйлаб юриш (Прокрутка):\nSpace, Page Down – Битта экран пастга.\nShift+Space, Page Up – Битта экран тепага.\nHome – Саҳифа бошига ўтиш.\nEnd – Саҳифа охирига ўтиш.\nМанзил сатри (Адресная строка):\nCtrl+L, Alt+D, F6 – Манзил сатридаги матнни белгилаш.\nCtrl+Enter – Сиз томондан киритилган сўз бошига www. ва охирига .cом ни қўшган ҳолда саҳифани браузерга юклайди.\nAlt+Enter – Киритилган манзилни янги бўлимда очади.\nCtrl+K, Ctrl+E – Сўровни киритиш учун браузерда ўрнатилган қидирув майдонига ўтиш.\nAlt+Enter – Қидирув натижаларини янги бўлимда очиш.\nCtrl+F, F3 – Жорий саҳифа бўйича қидирув воситасини очиш.\nCtrl+G, F3 – Саҳифа бўйича қидирувни амалга оширганда кейинги топилган матнга ўтиш.\nCtrl+Shift+G, Shift+F3 – Саҳифа бўйича қидирувни амалга оширганда олдинги топилган матнга қайтиш.\nЗакладка тарихи (История закладки):\nCtrl+H – Кирилган саҳифалар тарихини очиш.\nCtrl+G – Юкланган маълумотлар рўйхатига ўтиш.\nCtrl+D – Жорий сайтга закладкани сақлаб қўйиш.\nCtrl+Shift+Del – Кирилган саҳифалар тарихи, кеш, юкланган маълумотлар рўйхати ва ҳоказоларни тозалаш воситасини очиш.\nБошқа функциялар (Другие функции):\nCtrl+P – Жорий саҳифани чоп этиш.\nCtrl+S – Саҳифани доимий хотира (қаттиқ диск)га сақлаш.\nCtrl+O – Файлни очиш.\nCtrl+U – Жорий саҳифа кодини кўриш. IE (Internet Explorer)дан ташқари.\nинтернет IT-маслаҳат клавиша


Бир ойлик улуғ меҳмонни бутун борлиғимиз билан кутиб олайлик – Раҳимберди домла Раҳмонов | Qalampir.uz\nБир ойлик улуғ меҳмонни бутун борлиғимиз билан кутиб олайлик – Раҳимберди домла Раҳмонов\nИнтервью\t23 Апрель 19:01 2366\nРамазони шариф мўмин-мусулмонлар учун энг муқаддас ой ҳисобланади. Бу ойнинг фазилати ҳақида Қуръони Карим ва Пайғамбаримиз Муҳаммад саллоллоҳу алайҳи васалламнинг саҳиҳ ҳадисларида кўп айтилган. QALAMPIR.UZ таҳририяти ҳам мазкур ойда сиз азизларга Рамазон ойи қандай ой экани, унинг фазилатлари, ушбу ойда қандай эзгу амаллар қилиш лозимлиги ҳақида маълумотлар бериб боришни мақсад қилди. Ушбу хусусда Тошкент шаҳрининг “Хўжа Аламбардор” жоме масжиди имом-хатиби Раҳимберди домла Раҳмонов билан суҳбатлашдик.\n“Бундай қийин, синовли кунларда Аллоҳ таоло азаматли савоб, сабр-у сарвон берсин. Аллоҳ таоло юртимизга нур-у раҳмати, барокотини ёғдирсин. Халқимизнинг бошидан қийин кунлар ўтмоқда, лекин айни пайтда халқимизнинг қалби қувончга тўлмоқда. Улуғ бир меҳмони, орзиқиб кутгани – Рамазони шариф ойи яқин келмоқда. Мўмин одам Рамазон ойи келиши билан қалби фараҳга тўлади. Улуғ бир орзулар ила бу меҳмонни қарши олади. Шукрлар бўлсинки, Аллоҳ таоло ризқ, умр, насиба берди, Рамазони шариф ойига етказди”, дейди Раҳимберди домла.\n“Илгари улуғларимиз Рамазондан олти ой муқаддам “Аллоҳумма баллиғна Рамазон, Аллоҳумма баллиғна Рамазон” – “Парвардигор бизларни Рамазонга етказгин, Рамазонга етказгин”, деб дуо қилишар экан. Сабаби – улар бу муқаддас ойда қандай иззат ва шараф борлигини билишган. Рамазони шариф ойида мўмин қай мақомга эришишини англашган.\nРамазонда биз даража топамиз. Рамазонда гуноҳларимиздан фориғ бўламиз. Рамазонда Аллоҳга яқинлашамиз. Қуръонга мухлис бўламиз. Ибодатга бел боғлаймиз. Шу боис бу бир ойлик улуғ меҳмонни қалбимизнинг бутун борлиғи, шод-у хуррамлиги билан қарши оламиз.\nБу йилги Рамазони шарифни ҳар йилгидан фарқли ўлароқ саҳарликда ҳам, ифторликда ҳам, ҳаттоки таровеҳ, хатми Қуръонларда ҳам хонадонимизда, фарзандларимиз ва оила аъзоларимиз билан бирга ўтказамиз. Парвардигор бу йилги Рамазони шариф ойини умр дафтаримизнинг зарварақлари қилиб битилишлигини ўзи насиб айласин. Муҳтарам азизларимиздан саҳарликларда, ифторликларда кўпроқ дуо қилишларини сўраймиз. Аллоҳ таоло элимиздан, халқимиздан бу машаққатли даврларни Ўзи кўтарсин. Тезлик билан, тез фурсатда бу қийин кунлардан юзимиз ёруғ бўлиб чиқишлигини Ўзи насиб айласин.\nАзизлар, Рамазон шунчалар улуғ ойки, Аллоҳ таоло ҳадиси қудсийда марҳамат қилади: “Рўза мен учун. Мукофотини Ўзим бераман”. Қарангки, бу ибодат Аллоҳ учун. Мана бу ибодатни биз улкан ибодат эканлигини, бизни тарбия қиладиган бир ой – мактаб эканлигини барчамиз англаб етишимиз зарур. Қалбида заррача иймони, Аллоҳдан умиди бор банда борки, Рамазоннинг ҳурмати ва иззатини ўрнига қўяди, алал-оқибат ўзи ўрин топади. Аллоҳнинг ҳузурида мақом топади.\nРамазони шариф Қуръон ойи ҳисобланади. Бу йил қориларимиз Қуръон хатми Қуроъонларни хонадонларида турган ҳолларида халқимизга тақдим этади. Аллоҳ таолодан сўраймиз, Парвардигор мана шу хатмоналарга қулоқ солиб, ўзимиз китобдан ўқимасак-да, эшитган ҳолимизда ҳам хатмоналар қилишлигимизни насиб айласин. Мўмин-мусулмонларимиз ҳар бирлари қани энди, бу Расулуллоҳ саллоллоҳу алайҳи васалламдан суннат, хонадонларимизда Рамазонда ҳеч бўлмаса, битта хатмонани қилсак, хонадонимиз, қалбимиз нурга тўлади, деб ният қилади.\nРамазони шариф бу – тақво ойи. Унда биз тақвога эришамиз. Аллоҳ таоло Қуръони Каримда Рамазон рўзасининг фарзлигини баён қила туриб, “шоядки, тақводор бўлсангиз”, деб марҳамат қилади. Рамазонда кўзда тутилган ва қўлга киритиладиган энг катта фойда бу – тақво. Ҳақиқатан ҳам Рамазон бизни тақводор бандага айлантиради. Рамазони шариф ойидан кейин биз ўзимизда тақвони ҳис қила бошлаймиз. Ушбу ойнинг риоясини қилиб, рўза ибодатини қадрлаб, эҳтиромини ўрнига қўйиб, ундан биз тақвони қўлга киритамиз.\nРамазон саҳоват ойи ҳамдир. Мана шундай қийин кунларда мўмин-мусулмонларимиз саҳоватлар қиладилар, закотлари, фидяларини берадилар. Яқин ёр-у дўстларга, қавм-у қариндош, қўни-қўшниларга саҳийлик қиладилар. Мўмин банда саҳарликда, ифторликда кўзи тўқ, дастурхони тўқ ҳолида ўтирса-ю ёнидаги қўшниси, ака-ука, опа-синглиси, қавм-у қариндоши қийналган ҳолатда бўлса, унинг саҳарлиги, ифторлиги қандай татийди?\nАллоҳ таоло бизларга насиба, умр бериб, Рамазони шариф ойига етиб келдик. Энди биздан талаб этиладиган жиҳат – катта ғайрат кўрсатишимиз. Бу ойни ғанимат билиб, ибодатга маҳкам бел боғлаб, Рамазони шариф ойида кўпроқ ибодатлар қилиб, хато ва гуноҳларимизга тавба қилиб, у Рамазондан бу Рамазонгача қилган хатоларимизни кечиришини Аллоҳдан сўрайлик.\nРамазони шариф ойида қилинадиган хатмоналаримиз, дуоларимиз, саҳарлигу ифторликда қиладиган илтижоларимизни шарофатидан халқимизнинг бошидан бу қийин кунларни Ўзи кўтарсин, дуоларимизни қабул айласин”, деди Раҳимберди домла Раҳмонов.\n25 Май 16:12 43757\n26 Май 14:40 40894\n25 Май 23:18 38619\n26 Май 09:01 28066\n27 Май 20:39 27101


Тирикчилик дарди - Mehrob.uz\nМақолалар access_time26-март 2018, 22:21\nИСЛОМ ДИНИДА ИРИМ-СИРИМЛАР ЙЎҚДИР! Халқ орасида қадимдан келаётган ёки бошқа…\nУ С Т О З Н И Х О Т И Р Л А Б\nстозлар ҳақида сўз кетар экан, юртимизнинг улуғ фарзанди, буюк аллома, фазилатли…\naccess_time1-июль 2018, 18:21 visibility464\nБугунги кунда, бу замонамизда аслида инсоннинг вақтини тежаш учун ишлаб чиқарилган воситалар кўплаб ихтиро қилинди. Ер, сув ва ҳаво транспорти узоғимизни яқин қиляпти, алоқа технологиялари эса сарҳад билмас мулоқот воситасига айланмоқда. Айниқса телефон ниҳоятда универсал, тезкор алоқа воситаси бўлди. Илгарилари силаи раҳм қилиш учун узоқ масофаларни босиб ўтиш керак бўлган бўлса, бунга катта маблағ ва кўп вақт талаб қилинган бўлса, бугунги воситалар вақтимизни мисли кўрилмаган даражада тежашга имкон беряпти. Аммо афсуски, имконият кенгайган сари силаи раҳм камайиб боряпти.\nИлгариги бир ойда босиб ўтилган йўлни бугун бир неча соатда босиб ўтаётган бўлса ҳам, шунча вақтимиз тежалаётган бўлса ҳам, қариндош-уруғлар билан хабарлашишга хоҳишимиз, истагимиз, қунтимиз, вақтимиз етмаяпти. Ҳар куни аммамизнинг эшиги олдидан, тоғамизнинг уйи олдидан машинамизда тез-тез ўтиб кетамиз, лекин тўхтаб, бирпас ҳол-аҳвол сўрашга ярамаяпмиз.\nБугунги кунда одамлар тирикчилик дардида нафақат қариндошларни, ҳатто ўз оиласини ҳам йиллаб ташлаб қўйяпти, хорижга иш излаб кетиб, ўн йиллаб келмаяпти. Майли, беш-ўн сўм юбораётгандир ҳам, ҳар ойда пул келиб турибди деб бу ёқда оиласи шунга рози бўлиб, шукр қилиб ўтиргандир ҳам, лекин пулдан ҳам қимматроқ нарсалар ўтиб кетяпти. Аслида ўша эркакнинг ўз жуфти ҳалоли билан, фарзандлари билан биргаликда яшаши керак бўлган йиллари ўтиб кетяпти, фарзандлар ота-онанинг тўлиқ тарбиясини олиш имкониятидан маҳрум бўляпти ва ҳоказо.\nУстоз Саййид Раҳматуллоҳ Термизий ҳафизaҳуллоҳ


Тошкентда Глобал тадбиркорлик ҳафталиги бошланди\n11:05 / 14.11.2017\nФото: tal catran\n13-19 ноябрь кунлари Тошкент шаҳрида Глобал тадбиркорлик ҳафталиги ўтказилмоқда. Тадбир платформасида ёшлар ишбилармонларга янги технология ва ишланмалар ҳақида маълумот бериш, тажрибали тадбиркорларнинг муваффақият сири ҳамда ўзаро фикр алмашиш ҳақида сўз юритилади.\nТадбир ташкилотчилари қаторида GroundZero, Korzinka.uz, Ўзбекистон Ёшлар Иттифоқи, Декос, Савдо-саноат палатаси, Universal Bank, Murad Buildings каби йирик компания, уюшма ҳамда давлат идоралари қайд этилган.\n«Олдимизга қандай мақсадни қўйганмиз? Аввало, юртимизда тадбиркорлик маданиятини оммалаштириш ва шахсий тажрибамиз билан ўртоқлашишдир. Ўтган давр мобайнида Ўзбекистонда тадбиркорлик қайсидир маънода ривожланди, эндиликда Силикон водийси, Сингапур, Хитой каби давлатларнинг тарихий тажрибасига мурожаат этиш вақти етди», дейди ташкилотчилардан бири сифатида Ҳикмат Абдураҳмонов the Steppe нашрига.\nҲафталик биринчи кунида тадбиркорлар учун зарур ҳисобланган инфратузилма ҳақида муҳокамалар ташкил этилди. Шунингдек, шу куни мамлакат иқтисодиётида сайёҳликнинг ўрни ва медиа бозор ҳақида шахсий фикрлар билдирилган.\n«Мен янги давр ва катта ўзгаришлар бошида турган Ўзбекистондаги тадбиркорлар билан суҳбатлашиб тушуниб етдимки, уларнинг минтақада истиқболи улкан ва зафарли бўлади», дейди TC Holdings асосчиси, TEDx лойиҳаси нотиғи Тал Кетран.\nБугун, 14 ноябрь куни ҳафталик режасида «StartUp'лар куни» этиб белгиланган. Кун давомида Тошкентдаги Инҳа университетида тадбиркорлик сабоқлари бўйича семинарлар ташкиллаштирилади. Сўнгра, стартаплар танлови уюштирилиб, уларнинг бизнесини келгусида ривожлантириш масалалари кўриб чиқилиши мумкин.\n08:13 / 20.02.2018\n03:10 / 23.01.2018\nЖээнбековнинг ташрифи, Мирзиёев Қорақалпоғистонда, KUN.UZ Сурхондарёда, Сурияда Россия нимага эришди ва бошқалар\n22:22 / 17.12.2017


Махсус транспортга тўсқинлик қилганлик учун жарима икки баравар ошиши мумкин | NORMA.UZ\nМЖТКнинг 1285-моддаси биринчи қисмига тегишли тузатишлар киритиш таклиф қилинмоқда. Лойиҳа ҚҲТБТ порталида жойлаштирилган.\nСанкциялар тўсқинликсиз ҳаракат қилиш ҳуқуқидан фойдаланадиган транспорт воситаларининг ўтиб кетишига халақит берган ҳайдовчиларга нисбатан қўлланилади. Жаримани икки баравар: амалдаги БҲМнинг 5 бараваридан БҲМнинг 10 бараваригача ошириш режалаштирилмоқда. Бунда маъмурий жазо қўлланилганидан кейин бир йил давомида ҳуқуқбузарликни такрор содир этганлик учун жазо ҳозирги даражада қолади – БҲМнинг 20 баравари миқдорида жарима ёки транспорт воситасини бошқариш ҳуқуқидан бир йил муддатга маҳрум этиш.\nКўк ёки кўк ва қизил рангли ялт-ялт этувчи чироқ-маёқча ва махсус товушли ишораларини ёққан транспорт воситаларига, шунингдек уларнинг кузатувидаги, яқинни ёритувчи чироқлари ёқилган транспорт воситаларига тўсқинликсиз ҳаракат қилиш ҳуқуқи берилган. Йўл ҳаракати қоидаларининг 26-бандига асосан улар яқинлашиб келаётганда ҳайдовчилар йўл беришлари шарт. Бироқ айнан қай тарзда йўл беришлари ҳужжатда баён этилмаган.\nНормани амалиётда рўёбга чиқариш жиҳатларини тушунтирган ҳолда, пойтахт ИИББ қуйидагиларни кўрсатиб ўтди:\nбиринчидан, махсус транспортга яқинлашаётган ҳайдовчилар зарур бўлган ҳолларда ҳаракатланиш тезлигини дарҳол тўхташ имкониятини берадиган даражада камайтиришлари шарт. Йўналишни кескин ўзгартиришнинг кераги йўқ, ортда ҳаракатланаётган ҳайдовчиларни унутмаслик лозим. Энг яхшиси - узоқдан сирена овози эшитилганда тормоз бериб авариявий вазиятни келтириб чиқармаслик учун қайта тизилишга тайёрланиш;\nиккинчидан, жаҳонда махсус транспорт фавқулодда вазиятларда одатча чап йўлдан ҳаракатланади. Уни ўтказиб юбориш учун чап йўлга тушиб қолган барча ҳайдовчилар чап томонга силжишлари, қолган ҳаракат йўлларидагилар – ўнг томонга силжиб “қутқариш йўлагини” барпо этишлари керак. “Маёқлини” ўтказиб юборгандан кейин, ортиқча шошилмасдан ўз йўлига қайтиш керак. Кескин ҳаракат қилмасдан, бурилиш чироқларини ёқиб ҳаракатнинг бошқа иштирокчиларини огоҳлантирган ҳолда уйғун равишда ҳаракат қилиш лозим;\nучинчидан, махсус транспортни ўтказиб юбораётганда қоидани бузиш, масалан, стоп-чизиғи ёки сидирға чизиқни кесиб ўтиш мумкин. Бунинг учун жарима солишмайди, сабаби ҳайдовчининг ҳаракатлари охирги зарурат ҳолатида қилинган деб тан олинади (МЖТКнинг 271-моддаси). Шу боис, ҳатто бундай қоидабузарлик автоқайд қилиш камерасига тушган тақдирда ҳам жарима солиш тўғрисидаги қарор бекор қилинади.\nҲайдовчи малакасини оширмадими – 1 ЭКИҲ миқдорида жарима солинади\nАйрим ЙҲҚни бузганлик учун жарималар оширилди


ЎзА - Ёшлар интернетсиз ўзларини қандай ҳис этишади?\n12.07.2018 17:29 Чоп этиш версияси\nЁшлар интернетсиз ўзларини қандай ҳис этишади?\n“Бугунги кунда YouTube видеохостинги, Facebook ва Twitter ижтимоий тармоқлари, Instagram ёки WhatsApp мессенжерлари ёшларнинг кундалик ҳаётида муҳим роль ўйнайди”, деб ёзади Австриянинг “Дер Штандард” нашри.\n“Ижтимоий тармоқлардан фойдаланиш тўғрисидаги сўнгги маълумотларга кўра, Германияда 97 фоиз ёшлар смартфонга эгадир ва шунча фоиз ёш авлод ҳар куни интернетдан фойдаланади. Уларнинг кўпчилиги (82 фоизи) ундан фақатгина кўнгилхушлик учун фойдаланади”, дейилади мақолада.\nИнтернетсиз ёшларнинг ҳаётида қандай ўзгаришлар юз беришини билиш учун Эрланген-Нюрнберг университети тадқиқотчилари ўқувчиларнинг кемадаги саёҳати давомида интернет алоқаси чекланган тажрибавий лойиҳа ташкил этишди.\n“Аввалги ўтказилган тадқиқотлар қисқа муддатларда, яъни бир неча соат ёки бир кеча-кундуз давом этган. Ушбу лойиҳа бўйича эса ўқувчилар уч ҳафта интернетсиз бўлишди”, дея ҳикоя қилади тадқиқот раҳбари Томас Эберле.\n“Ўспирин ёшларнинг сўзларига қараганда, тажрибавий тадқиқот давомида уларнинг уйқулари ва яшаш турмуш тарзи сифати сезиларли даражада яхшиланган. Кўпгина ёшлар доимий онлайн алоқа зарурати йўқлигидан ўзларини анча енгил ҳис қилишганини айтишган”, дея хабар беради нашр.\nБаъзи ёшлар кема қирғоққа яқинлашганда Wi-Fiга уланишга шошишган. Уларга бир томондан нимадандир бехабар қолиш қўрқуви, иккинчидан эса яқинлари билан алоқага чиқиш босими қаттиқ таъсир этган.\nИлгари ижтимоий тармоқларга ижобий муносабатда бўлган ўқувчилар тажрибавий тадқиқот давомида уларга танқидий назар билан қарайдиган бўлишди.\n“Ижтимоий тармоқлардан бор-йўғи уч ҳафта давомида ажралиб қолиш ўқувчиларда уларга бўлган салбий муносабатнинг ўсишига олиб келди. Ижобий муносабат эса аксинча, анчайин камайди”, дея хулоса қилади Эберле. Саёҳат якунлангандан сўнг кейинги ярим йил давомида ташкил этиладиган тадқиқотлар мазкур ўзгаришлар ёшларнинг келгусидаги юриш-туришига қандай таъсир этишини кўрсатиб беради.\nБаҳриддин Асланов (ЎзА) тайёрлади


ЎзА - 4 миллиард 650 миллион сўм маблағ эвазига янги боғча қурилди\n12.07.2019 18:50 Чоп этиш версияси\n4 миллиард 650 миллион сўм маблағ эвазига янги боғча қурилди\nНаманган вилояти Наманган туманидаги Тепа Қиёт маҳалласида “Лазизтой” деб номланган янги нодавлат таълим муассасаси ўз фаолиятини бошлади.\nВатанимиз келажаги бугун ёш авлодга қай даражада таълим-тарбия берилишига боғлиқ. Яқин йиллар ичида мамлакатимизда уч ёшдан бошлаб ўғил-қизлар юз фоиз мактабгача таълим муассасаларига қамраб олинишини таъминлаш борасидаги саъй-ҳаракатлар замирида буюк келажагимиз йўлидаги эзгу мақсадлар мужассам. Таълим-тарбия тизимида хусусий ва давлат-хусусий шериклик шаклидаги муассасалар тизими шаклланаётгани ва улар ҳар томонлама қўллаб-қувватланаётгани баркамол авлод тарбиясида муҳим амалий қадамлардан бири бўлмоқда.\nМазкур нодавлат таълим муассасасининг фойдаланишга топширилиши туманда “Обод марказ” дастури асосида амалга оширилган кенг кўламли бунёдкорлик ишларига тадбиркор-таъсисчи Тўлқинжон Назаров томонидан қўшилган муносиб ҳисса бўлди.\nУмумий қиймати 4 миллиард 650 миллион сўм бўлган ушбу лойиҳани амалга оширишда тадбиркор ўзининг 1 миллиард 450 миллион сўм сармояси ва банкнинг 3 миллиард 200 миллион сўмлик имтиёзли кредит маблағидан оқилона фойдаланди.\nИкки қаватли кўркам бинода 140 нафар ўғил-қизга жаҳон андозалари даражасида таълим-тарбия бериш учун барча шарт-шароитлар яратилди. Усти ёпиқ сузиш ҳавзаси, спорт зали, мини-стадион, турли ўйин майдончалари кичкинтойларнинг жисмонан чиниқиб улғайишига хизмат қилади. Ётоқхоналар, машғулот хоналарида кичкинтойларнинг интеллектуал салоҳиятини ўстириш, соғлом ва маданий турмуш тарзи тамойиллари асосида тарбиялашнинг барча зарур талаблари эътиборга олинган.\n– Муассасамизга ўғил-қизлар икки ёшдан бошлаб қабул қилинади, – дейди Т.Назаров. – Бу ерда уларга рус ва инглиз тиллари, бадиий гимнастика, эркин кураш каби бир қатор фан, санъат, спорт йўналишларида таълим-тарбия берилади. 21 нафар педагог-тарбиячи иш билан таъминланди.\n– Бугунги кунда туманимиздаги 32 та мактабгача таълим муассасаси ва 5 та нодавлат, давлат-хусусий шериклик асосидаги таълим-тарбия даргоҳида 5 мингдан зиёд ўғил-қиз қамраб олинган ва бу 36 фоизни ташкил этади, – дейди туман мактабгача таълим бўлими мудири Нафиса Қобулова. – Йил якунигача яна 4 та давлат-хусусий шериклик ҳамда 8 та оилавий мактабгача таълим муассасасини ташкил қилиш ва қамров кўрсаткичини 51 фоизга етказиш режалаштирилган.


03 июл 2022, Тошкент вақти: 23:17\nДавлат Солиқ қўмитасида видеоселектор.\nЖорий ҳафта давомида Озодликка бир-биридан мустақил тарзда мурожаат қилган республика Солиқ қўмитаси Урганч шаҳри¸ Тошкент шаҳри ва вилоятидаги бўлимларининг айрим масъул ходимлари соҳа раҳбарларин “муттасил мажлисбозлик” да айблади.\nОқибатда¸ солиқчиларга кўра¸ улар уйида тунги 11 дан кейин бормоқда, оиласи¸ хусусан¸ фарзандларини деярли кўрмасдан яшамоқда.\nОзодликка боғланган солиқ ходимлари таъкидича, “мажлисбозлик” профессионал иш фаолияти¸ муҳими саломатлиги ва оилавий ҳаловатига “энг кўп зиëн етказаëтган омил” бўлмоқда.\nТошкент вилоят Зангиота тумани ДСИ (Давлат солиқ идораси) ходими ўз сўзи исботи сифатида Озодликка республика Солиқ қўмитаси ва Тошкент вилояти солиқ идорасининг 11 март куни кечқурун ўтказган селектор мажлиси аудиоëзувларини тақдим қилди.\nАудиоëзувда эркак мулозимнинг “ҳисоботни фалон жойингизни қисиб ўтириб вақтида топширинг” каби жумлалардан таркиб топган дашномлар силсиласи эшитилади.\nБу аудиоëзувни Озодликка тақдим қилган Зангиота ДСИ ходими селектор бўлган куни уйига ярим тунда кириб борганини билдирди:\n- Селектор йиғилиши 11 март соат 17:00 да бошланди. Республика Солиқ қўмитаси раиси ўринбосари Олимжон Файзибоев олиб борди. Республика қисми 19:00 да тугади. Кейин вилоят ДСБ (Давлат солиқ бошқармаси) селектори бошланди. Тошкент вилояти ДСБ бошлиғи муовини Султон Обидов бир соатдан кўп дашному маломат қилди. Ишга эрталаб 7.30 да келганман. Эрталабки 8 да ҳам Султон Обидов селектор ўтказганди. Эрталаб селектор¸ кечқурун 8 дан кейин ҳам яна селектор. Уйга борсам ярим тун бўлибди¸ дейди ¸ дейди ишини йўқотишидан қўрққани учун исмини айтмаган Зангиота ДСИ ходими.\nОзодлик 11 март куни республиканинг бошқа вилоятлари¸ хусусан Урганч шаҳрида ҳам солиқчилар тунгача чўзилган селектор мажлиси боис уйига кеч кетганини аниқлади.\nРеспублика солиқ қўмитасининг ўзини ходимлар билан ишлаш бўлими ходими деб таништирган мулозими¸ 11 март куни селектор мажлиси ўтказилганлигини тасдиқлади:\n- Янги молиявий йил бошланиши муносабати билан ишлар анча тиғиз. Ишларни мувофиқлаштириш учунгина ҳафтанинг баъзи кунлари селектор ўтказилди. Сиз айтган 11 март куни ҳам ўтказувдик. Лекин ўша куни соат 19 да селектор тугади. Вилоят шундан кейин давом эттирган бўлса¸ буни улардан сўранг. Лекин ҳар куни селектор ўтказилаëтгани йўқ. Навбатдаги селектор 14 март¸ шанбага мўлжалланган. Ишдан кейин бор-йўғи бир соат¸ деди матбуотга гапириш ваколати йўқлиги боис исми ва овози эфирда берилишини истамаган мулозим.\nСолиқчилар оиласидан узоқлашди\nХоразм вилояти Урганч шаҳар ДСИ ходими Озодлик билан суҳбатда бундай селекторлар боис оилавий ҳаловат йўқолганини айтади.\n- Кошки бир муҳим нарса айтилса бу селекторда. Столга муштлаб¸ дағдаға қилиб қулоғимни оғритишади. Ҳар бири 3-4 соатга чўзиладиган мажлисларда бирор жўяли масала муҳокама қилинмайди. Ярим оқшомда уйга бораман ва тонг қоронғисида ишга келаман. Уйдаги хотин¸ бола-чақани танимайдиган ҳолатга ҳам етиб келдик¸ дейди урганчлик ДСИ ходими.\nСелекторга келмаган ишдан қувилади\nСолиқ инспекторларининг таъкидлашича, ҳар гал айни гап такрорланадиган бу йиғилишларда бирор сабаб билан қатнашмаганларга ишдан бўшатиш билан таҳдид қилинади.\nАйни шундай шикоят билан Озодликка мурожаат қилган Тошкент вилояти Зангиота туман ДСИ ходими ¸ вилоят раҳбари ҳар кун тонгги 8 да мажлис чақиртириши¸ узоқ масофадаги ходимларнинг ҳам эрта тонгда бу мажлисга етиб келиши шарт қилиб белгиланганини билдирди.\nОзодлик суҳбатлашган тошкентлик ва хоразмлик солиқчилар ¸ меҳнат қонунчилигига зид белгиланган равишда иш соатларидан кейин мажлис ўтказиш Солиқ қўмитаси тизимида муттасил давом этаëтганини билдиришди.\nУрганчлик солиқчи ишсиз қолмаслик учун бунга чидаб келаëтганлигини айтади:\n- Бошимиз мажлисбозликдан чиқмайди. Нормал иш соатлари йўқ¸ дам олиш куни йўқ. Бунақа ритмдан ҳаммамиз ҳолдан тойганмиз. Ëқмаса кетинглар¸ дейди. Қаерга борамиз. Иш йўқ бўлса. Россияга кетсак бўлар.\nОддий инспекторнинг иш куни 15-16 соат бўлиб қолган!\nТошкент шаҳар туманларидан бирида ишловчи солиқ инспектори¸ мажлисда қатнашиш-қатнашмасликдан ташқари¸ оддий ходимнинг иш куни 16 соатга чўзилишини айтади.\n-Тошкент шаҳар давлат солиқ ходимларимиз. Бизнинг иш кун тартибимиз 8:30 дан 23:30 гача. Бунга ташаббускор ДСБ бошлиғи Турсунов Нормат бўлади. Ахир бизда ҳам оила¸ бола-чақа борку! Нимага муҳтарам президентимиз давлат ходимлари дам олсин дейди? Нимага меҳнат қонунчилиги бузилмасин дейди? Бу бошлиқларга шу гаплари таъсир қилмайдими? Мажбурмиз ишлашга¸ оилани боқиш учун¸ фарзанд катта килиш учун. Лекин сурункали уйқусизликдан¸ дам олмай ишлашдан эртага касал бўлиб қоламиз. Мухбирлар келиб¸ масалан¸ Юнусобод¸ Бектемир¸ Мирзо-Улуғбек¸ Сергели ва Чилонзор туман солиқчилари билан бир кун бирга юрсин¸ кўради буларнинг иш куни қанчалигини.\nШавкат Мирзиëев ҳокимиятга келганидан сўнг мамлакат бўйлаб мажлис ўтказиш¸ хусусан¸ президент ва Бош вазирнинг видеоселектор мажлислари ўтказиш урфга кирди.\nБутун мамлакат бўйлаб минглаб давлат хизматчиси ва тадбиркорлар асосий вақтини соатлаб давом этган бу мажлисларда ўтказадиган бўлди.\nКўп ўтмай¸ мажлисбозликнинг янги муаммога айланганини англаган ҳукумат раҳбарларининг ўзи уни камайтириш ҳақида гапира бошлади.\n2018 йил 25 август куни Бош вазир Абдулла Арипов¸ мажлислар тартиби ва самарадорлигини ошириш мақсадида улар сонини кескин камайтириш ҳақида топшириқ берган эди.\nАммо бу топшириқдан кейин ўтган икки йил мобайнида ўтказилган юзлаб селектор йиғилишлари бу муаммога Бош вазир ҳам барҳам бера олмаганини кўрсатди.\n2019 йил сентябрида халқаро музокаралардан бирида Тошкент мулозимининг ҳушдан кетгани ортидан Reuters агентлиги¸ мулозимнинг узоқ муддат мажлисбозлик туфайли нормал ухламагани ва қаттиқ стрессдан йиғилганини ëзган эди.\nАгентлик гаплашган Тошкент мулозимлари¸ бундай самарасиз мажлисбозлик давлат бошқарувида ишлаëтган пастдан тепагача бўлган мулозимлар тинкасини қуритганини таъкидлаган эди.\nФАРҒОНА – “Солиқчилар: мажлисбозлик жонимизга тегди!”


Ўзбекистон Республикаси Монополияга қарши курашиш қўмитаси ҳузуридаги Истеъмолчилар ҳуқуқларини ҳимоя қилиш агентлиги директорининг Ахборот сиёсати масалалари бўйича маслаҳатчиси - Матбуот котиби тайинланди. - Истеъмолчилар ҳуқуқларини ҳимоя қилиш Агентлиги\nЎзбекистон Республикаси Монополияга қарши курашиш қўмитаси ҳузуридаги Истеъмолчилар ҳуқуқларини ҳимоя қилиш агентлиги директорининг Ахборот сиёсати масалалари бўйича маслаҳатчиси – Матбуот котиби тайинланди.\nЎзбекистон Республикаси Президенти Администрацияси ҳузуридаги Ахборот ва оммавий коммуникациялар агентлигининг хулосасига кўра ушбу лавозимга Тагаева Мохрухсор Алиевна тайинланди.\nТагаева Мохрухсор Алиевна 1989 йилда Бухоро шаҳрида туғилган. Ўзбекистон давлат жаҳон тиллари университетининг халқаро журналистика факультетини тамомлаган. 2010 йилдан бошлаб меҳнат фаолиятини “NTT” телеканалида PR дастурларнинг муҳаррири сифатида бошланган. 2012-2019 йилларда Бухоро телерадиокомпаниясининг ахборот дастурларининг муҳаррири лавозимида фаолият юритган. 2019-2020 йилларда Ўзбекистон Миллий телерадиокомпаниясининг “Оилавий” телеканалида муҳбир лавозимида ишлаган.


Анқара университетидаги дарслардан бўш вақтларимда Туркиянинг турли жойларига саёҳат қилишни мақсад қилгандим. Танишлар билан келишиб, Амасрага боришга қарор қилдик. UzbekLife учун ушбу гўзал шаҳардан фоторепортаж тайёрладим.\nАнқарада турли жойларга саёҳат ташкил қиладиган тур агентликлари жуда кўп. Биз ҳам улардан бири орқали боришга қарор қилдик. 150 лира бизнинг пулда 170-180 минг сўмга бир кунлик саёҳатларга чиқиш мумкин. Бу маблағ бориш-келиш харажатлари, нонушта, гидлик хизматини қамраб олади.\nЭрталаб 7:30 да йўлга чиқдик. Анқара шаҳри ва атрофидаги ҳудудлар қуруқ ҳавоси ва табиати туфайли Ўзбекистон шаҳарларига ўхшаш. Аммо 2 соат юргандан кейин атроф кескин ўзгариб, ўрмонлар бошланди.\nЙўллар бир текис. Соат 13:00 да Амасрага етиб бордик. Вақтимиз оз бўлганлиги сабабли шаҳар ичи ва денгиз қирғоқларини айландик.\nАмасра «ёқимли ва гўзал», «гуллар қалъаси» дея таърифланган. Усмонийларнинг буюк султони Фотиҳ Султон Меҳмет тарафидан эса «Чашми Жаҳон», яъни «Дунёнинг кўзи, дунёнинг қалби» сифатига лойиқ кўрилган. 1940 йилдан туризм фаолиятини бошлаган шаҳар бугун ҳам кўплаб туристларни ўзига жалб этмоқда.\nАмасра тарихан финикияликлар, форслар, македонлар, римликлар қўним топган маскан ҳисобланган. Усмонийларга қўшилиш тарихи 1460 йилларга бориб тақалади. Амасрани илк кўришда мафтун бўлган Фотиҳ Султон Меҳмет оталиғидан «Чашми Жаҳон» (дунёнинг кўзи) буми?” деб сўрайди. Ва бу жойни уруш қилмасдан олишга қарор қилади. Чунки бу гўзал шаҳарнинг зарар кўришини хоҳламайди.\nШаҳарга милоддан аввалги 3 асрда қалъани бошқарган аёл малика Амастриснинг исми берилган. Усмонийлар даврига келиб Амасра деб номлана бошлади.\nШаҳардаги диққатга сазовор жойларни пиёда юриб томоша қилса бўлади. Шаҳар иккита кичик портга эга. Шаҳар тарихий жойлар билан биргаликда табиий гўзалликка эга. Тоза пляжлари, ўрмон ва ғорлари ҳар йили кўплаб саёҳатчиларни ўзига жалб этади.\nҚуйида шаҳарнинг турли манзаралари акс этган суратлар билан танишасиз.\nАнқара университети магистранти


Аëлга нисбатан зўравонлик камаймаëтир\nИқтисодий шароитнинг оғирлашуви ва диний радикаллашув хотин-қизларни жамиятнинг сассиз¸ ҳақсиз қисмига айлантирмоқда.\nAmnesty International каби инсон ҳимояси билан шуғулланувчи гуруҳлар Марказий Осиë¸ хусусан Тожикистонда хотин-қизларга нисбатан зулм ва хўрликнинг давом этаëтгани сабабини халқ зеҳниятига ўринлашган ақидалардан излаш лозимлигини айтмоқда.\nAmnesty International халқаро ташкилоти ҳисоботи муаллифларига кўра, тожикистонлик аёллар ҳар қадамда жисмоний ва жинсий жиҳатдан хўрланади, дўппосланади.\nҲисоботда таъкидланишича, “тожик жамиятида аёлларга хизматкор ёки оила мулки сифатида қаралади. Аёллар бундай ҳолатларда кимга мурожаат этишни билмайдилар, зеро ҳуқуқ идоралари кўпинча эр-хотинни муросага келтиришга уринади”.\nAmnesty International тақдим этган статистикага мувофиқ, тожикистонлик аёлларнинг 50 фоизи мунтазам равишда зўравонликка дучор бўлишади.\nМазкур ташкилот зўравонликнинг асосий омилларини мамлакатдаги ишсизлик, қашшоқлик билан боғлайди.\nГарчи ҳисобот муаллифлари аёлга нисбатан зўравонликка оиланинг ички иши сифатида қарамаслик зарурлигини таъкидласалар-да, Тожикистонда кўпчилик миллий урф-одатларга мувофиқ ҳали-ҳамон “уйдаги гапни кўчага чиқармаслик”ни маъқул кўради.\n- Бизда энди “менталитет” дейди-ку. Андиша, ҳаё бор, дегандай. Шунинг учун ўзимиз уй ичида ҳал қилиб, тинчитиб қўямиз-да, дейди душанбелик Муҳаббатхон ая.\nСуҳбатдошимиз тожикистонлик аёлларнинг оиладаги можарони кўчага ёймаслигига яна бир сабаб уларнинг каттагина қисми иқтисодий ночорлик туфайли турмуш қурганида, деб билади. Аёлнинг айтишича, бундай ҳолларда аёллар кўпроқ иқтисодий таъминотчисидан ажралиб қолишдан қўрқадилар.\nАснода тожикистонлик эркакларнинг кўпчилиги аёлларга хотинлик ёки оналикдан ўзга вазифани раво кўрмайди. Мавзу юзасидан суҳбатлашганимиз айрим эркаклар “аёл киши эрининг чизган чизиғидан чиқмаса, ҳаммаси бинойидек” бўлишини айтишди.\n- Қачонки шу аёлларимиз эркакларнинг изнига юрса, бесўроқ бир ёққа чиқмаса, эркаклар урмайди. Нега уради агар шу гуноҳлари бўлмаса, дейди Нурмуҳаммад деб ўзини таништирган суҳбатдошимиз.\nАйни пайтда Тожикистонда зўравонликка учраётган аёлларни ҳимоя қиладиган ташкилотлар бармоқ билан санарли. Тожикистонлик аёллар дастлабки аризалари кўпинча хотин-қизлар иши бўйича қўмита томонидан кўриб чиқилади.\n- Аёлларнинг оиладаги зўравонлик қурбони бўлишидаги асосий омилларни аёллар билим савиясининг пастлигида, деб биламан. Уларнинг кўпчилиги оилани бошқаришга тайёр эмаслиги оилавий жанжалларни келтириб чиқаради. Албатта¸ биз арз қилганлар билан суҳбатлар ўтказиб, оиладаги келишмовчиликларни муроса йўли билан ҳал қилишга ҳаракат қиламиз, дейди хотин-қизлар иши бўйича қўмита расмийси.\nAmnesty International ёйинлаган ҳужжатда Тожикистон ҳукумати турли халқаро шартномаларни имзолаган бўлса-да, шу пайтгача бу борада мақтанса арзигулик ишларни амалга оширмагани айтилади.\nТашкилот Тожикистон ҳукуматини хотин-қизлар ҳуқуқларини ҳимоя этиш, хусусан, маиший зўравонликка қарши курашиш учун мамлакат бўйлаб кенг қамровли тадбирларни бошлаш ҳамда аёлларга нисбатан зўравонлик қилишга ботинган кимсаларни жиноий жавобгарликка тортишни тавсия қилган.\nТожикистон Бош прокуратураси ходими Баҳодир Ҳомидов бундай жиноят учун жазо мамлакат қонунчилигида кўзда тутилганини таъкидлайди.\n- Мамлакат жиноят кодексига биноан аёлга нисбатан зўравонлик, таҳқирлаш каби ҳатти-ҳаракатларни қўллаган шахс¸албатта¸ жиноий жавобгарликка тортилади. Бироқ, афсуски, аёллар урф-одат, қариндош-уруғчилик андишаси билан ҳуқуқ-тартибот идораларига мурожаат қилишмайди. Марҳамат, ким зўравонлик қурбони бўлган бўлса, бизга мурожаат этсин, қонун доирасида чора кўрамиз, дейди Бош прокуратура расмийси.


Ўзбекистон Қирғизистон ва учинчи давлат фуқароларига эшикларини ёпди | Qalampir.uz\nЎзбекистон Қирғизистон ва учинчи давлат фуқароларига эшикларини ёпди\nЖамият\t06 Октябрь 2020 15:32 29002\n6 октябрь куни соат 00:00 дан бошлаб Ўзбекистон томони Қирғизистон ва учинчи давлат фуқароларига Ўзбекистонга кириш учун чекловларни жорий қилди. Бу ҳақда Қирғизистон Республикаси Давлат чегара хизмати Матбуот хизмати хабар берди.\nШу билан бирга, Ўзбекистон ҳудудида бўлган Қирғизистон фуқаролари мамлакатни тарк этишлари мумкин ва Қирғизистон ҳудудида бўлган Ўзбекистон фуқаролари Ўзбекистонга киришлари мумкин.\nҚайд этилишича, чекловлар юк ташиш учун амал қилмайди.\nДавлат чегара хизмати 6 октябрь куни соат 15:00 ҳолатига кўра, давлат чегарасида вазият барқарорлиги маълум қилди.\nҚирғизистон Республикаси Давлат чегара хизматининг бўлинмалари жорий йил 24 сентябр куни соат 20:00 дан бошлаб давлат чегарасини ҳимоя қилишнинг кучайтирилган режимига ўтказилган.\nДавлат чегараларини қўриқлаш хизмати COVID-19 бўйича эпидемиологик вазият барқарор бўлган мамлакатлар рўйхатига киритилган давлатларнинг фуқаролари ПЗР тестининг салбий натижаси тўғрисида гувоҳномага эга бўлса, давлат чегарасини чекловсиз кесиб ўтишини эслатмоқда.\nКарантин чоралари ва дунёдаги эпидемиологик вазиятни ҳисобга олган ҳолда, Қирғизистон Республикаси фуқаролари бошқа мамлакатларга кетишдан олдин ушбу мамлакатларда жорий қилинган чекловлар билан танишишлари керак.\nМаълумот ўрнида, жорий йилнинг 1 сентябридан бошлаб Ўзбекистон ва Қирғизистон ўртасидаги автойўл ўтказиш пунктларига нисбатан кириб-чиқиш бўйича чекловлар санитария-гигиена талабларига қатъий риоя этган ҳолда бекор қилинган эди.\nЎзбекистон-Қирғизистон Қирғизистондаги вазият\n22 Февраль 19:00 52935\n22 Февраль 17:13 24192\n22 Февраль 11:49 20322\n23 Февраль 13:22 18019


30 ноябр 2020, Тошкент вақти: 21:54\nКеласи йил августда Хитой пойтахти Пекинда 11-Ёзги Олимпиада ўйинлари ўтказилади. Мусобақалар пайтида ҳаво тозалигини таъминлаш мақсадида 8-24 август кунлари синов тариқасида Пекинда бир миллион автомобилнинг кўчада юриши тақиқланади. Шу муддат давомида Олимпиада ташкилотчилари очиқ ҳавода ўтказиладиган ўйинлар режасини ишлаб чиқади.\nОлимпиада халқаро андозалар талаблари даражасида ўтиши учун Хитой ҳукумати Пекинда атроф-муҳитни тозалаш ишларига ҳозирга қадар 15 миллиард доллар маблағ сарфлади.\nГлобал иқлим исиши муаммосига ҳукуматлар эътиборини кучайтириш мақсадида машҳур қўшиқчилар 7 июль куни дунёнинг етти йирик шаҳрида концерт уюштиради. Токио, Сидней, Йоханнесбург, Гамбург, Лондон, Нью-Йорк ва бошқа шаҳарларда ўтказиладиган “Live Earth”, яъни “Жонли Ер” номли концертларда “Police”, “Red Hot Chili Peppers” гуруҳлари, Мадонна ва бошқа қўшиқчилар қатнашади.\nГолливуд актёри Тони Коллетт фикрича, мусиқа дунёни экологик фожеадан сақлаб қолади. У фаол атроф-муҳит ҳимоячисига айланган АҚШ собиқ вице президенти Алберт Гор бошлаган концерт тадбирлари экологик вазиятнинг глобал миқёсда ижобий томон ўзгаришига туртки бўлади, деган умидда.\nРио-де-Жанейро шаҳрида бўладиган текин концертдан кейин шаҳарни турли чиқиндилардан тозалаш ҳашари бўлиши ва унда 1 миллион одам қатнашиши режалаштирилган эди. Бироқ 4 июль куни полиция хавфсизликни таъминлаш учун етарли ходимга эга эмаслигини билдирди. Шундан сўнг расмийлар концерт бекор қилиниши мумкинлигини маълум қилди. Атроф-муҳит ҳимоясига бағишлаб Истанбулда ўтказилиши режаланган концерт айни шу сабабга кўра ўтган ҳафта бекор қилинган эди.\nЁз фаслида Афғонистонда ёмғир ёғиши кам учрайдиган ҳол. Аммо куни-кеча Кобул ва мамлакатнинг шарқий минтақаларида ёққан кучли ёмғир сув тошқинлари ҳосил қилгани оқибатида ўндан ортиқ одам нобуд бўлди, бир неча уй қулаб тушди.\nПанжшер водийси ва Кунар вилоятида ёққан жала оқибатида дарёлар тошиб, катта иқтисодий зарар етказди.\nАфғонистоннинг Фавқулодда вазиятлар вазири Абдул Матин Идрокнинг маълум қилишича, Панжшер водийсида содир бўлган сув тошқинлари оқибатида юзга яқин одам нобуд бўлган.\nЭлектрон ахборот воситаларида тарқатилган хабарларга кўра, Ўзбекистон президенти Ислом Каримов яқинда вилоятларга қилган сафари давомида айрим туманлардаги вазият билан яқиндан танишиш жараёнида қишлоқ хўжалиги ва атроф-муҳитга катта зарар етказаётган майналарни йўқотиш ҳақида буйруқ берган ва бу буйруқ ҳозир ижро этилмоқда.\nМайналар чорва моллари танасига ёпишиб олган кана ва бургаларни териб ейиш қобилияти учун Ўзбекистонга ўтган аср ўрталарида Афғонистондан олиб келинган. Кейинроқ бу қуш нафақат моллардаги бурга, балки бошқа қушлар, хусусан, чумчуқларга ҳам ҳужум қилиб, уларни йўқ қилиши маълум бўлди. Айни сабаб сўнгги йилларда чумчуқлар сони сезиларли камайиб кетгани айтилмоқда. Шу боис, ўзбекистонлик мутахассислар давлат раҳбари тўғри буйруқ берган, деган фикрда.\nЎзбекистон овчилар ва балиқчилар уюшмаси ходимларидан бири майналар сонини камайтириш биринчи марта ўтказилаётган тадбир эмаслигини айтди.\n“Бу кампания ҳар йили ўтказилмайди. Майналар сонини камайтириш 2005 йилда бўлган, 2006 йилда бўлмаган, бу йил яна бўляпти. Майна ўз-ўзидан кўпайиб кетадиган қуш экан. Бу ўта хавфли бўлгани учун уларнинг сонини камайтириш керак экан”, - деди “Ўзовчибалиқчи” уюшмаси ходими.\nМазкур уюшма раҳбари Собиржон Аюбов майналар сонини камайтириш кампанияси ўтказилаётгани сабабини изоҳлар экан: “ Ҳақиқатан ҳам майна ҳаддан зиёд кўпайиб кетди. Мусича, чумчуқ каби қушлар ҳамда узум ва бошқа меваларни йўқ қиляпти. Ҳозир Ўзбекистонда 10 миллиондан кўп майна бор. 60-йилларда олиб келинган бу қуш ҳозирга келиб меъёрдан ортиқ даражада кўпайиб кетди. Шунинг учун шаҳарлар ва унга туташ ҳудудларда майна сонини бир оз камайтириш тадбири ўтказиляпти”, - деди.\nСобиржон Аюбов майналар сонини камайтириш кампанияси илмий асосда амалга оширилаётганини билдирди.\n“Қанча майна камайтирилиши бўйича Ўзбекистон Фанлар академияси тасдиқлаган меъёр бор. Баъзи жойларда кабутарлар кўпайиб кетса, улар йўқ қилинади. Бизда майналар кўпайиб кетгани учун биз уларнинг сонини бироз камайтиряпмиз. Бундай тадбир аввал ҳам бир неча марта ўтказилган”, - деди С.Аюбов.


Эрон хорижий гуруҳларга ёрдам кўрсатади\n29 ноябр 2021, Тошкент вақти: 07:03\nЭрон давлат радиосининг хабар қилишича, мамлакат парламенти хориждаги қуролланган гуруҳларга 20 миллион долларлик ёрдам кўрсатиш тўғрисидаги лойиҳани маъқуллаган.\nАссошиэйтед пресс агентлигининг билдиришича, айнан қайси гуруҳлар ҳақида гап бораётгани ҳозирча аниқ эмас. Теҳрон шу пайтгача Ливандаги Ҳизбуллоҳ ва Ғарбий соҳилдаги Ҳамас ҳаракатларини қувватлаб келади.\nЭрон радиосига кўра, ажратилаётган пуллар, шунингдек, АҚШ ва Буюк Британиянинг инсон ҳуқуқларини поймол этгани борасидаги маълумотлар ҳамда Эронга қарши уюштирилаётган фитналарни тафтиш қилишга сарфланади.\nАйтилишича, Эрон хавфсизлик хизмати ва Ташқи ишлар вазирлиги ходимларидан ташкил этилган махсус қўмита ажратилаётган пулларни тақсимлаш масаласини муҳокама қиладилар.


Чиниққанга чанг юқмас — Ishonch Gazetasi\nСамарқандда 10-14 октябрь кунлари мамлакат шифокорлар жамоалари ўртасида футбол мусобақасининг 1-Республика турнири бўлиб ўтди. Соғлом турмуш тарзи, руҳиятга қувват берувчи саёҳат билан уйғунлашган турнир қатнашчиларда ҳам, мухлисларда ҳам ўзгача таассурот қолдирди.\nКези келганда таъкидлаш жоизки, шифокорлар ўртасида миллионлар ўйини бўлган футболни оммалаштириш билан боғлиқ саъй-ҳаракатлар бугун бошлангани йўқ. Ўзбекистон Соғлиқни сақлаш вазирлиги, тармоқ касаба уюшмаси Республика кенгаши шафелигида шифокорлар футбол терма жамоаси жорий йилнинг июнь-июль ойларида Чехиянинг Прага шаҳрида бўлиб ўтган соҳа ходимларининг 24-Жаҳон чемпионатида иштирок этди. Ҳамюртларимиз ўтказган 6 та ўйиннинг 4 тасида ғалаба нашидасини суришди. Гарчанд пенальтилар сериясида омад чопмаган бўлса-да, чемпионатда сезиларли из қолдиришди.\n– Олдимизда бир қатор масъулиятли ўйинлар бор. Хусусан, 2019 йилнинг биринчи чорагида Тошкентда Ҳамдўстлик давлатлари, Европа ва Осиё давлатлари шифокорлари жамоалари ўртасида «Ҳамдўстлик кубоги», учинчи чорагида эса Мексиканинг Канкун шаҳрида ўтказиладиган шифокорлар жамоалари ўртасида футбол бўйича баҳсларда қатнашишни мақсад қилганмиз, – дейди Соғлиқни сақлаш ходимлари касаба уюшмаси Республика кенгаши раиси Ф.Ханапияев. – Ўзбекистон футбол ассоциацияси билан ҳамкорликда соҳа ходимларининг Самарқанд шаҳрига туризм йўналишидаги саёҳатини ташкил этиш, шу аснода республика турнирини ўтказишни ҳам режалаштирдик.\nСамарқанддаги «Asia Samarkand» меҳмонхонасида уюштирилган ташкилий қўмита йиғилишида вилоят ҳокимлиги, вилоят касаба уюшмалари, соғлиқни сақлаш бошқармаси вакиллари иштирок этишди. Анъанага мувофиқ, ўйинлар кетма-кетлиги ҳамда тақвими қуръа ташлаш йўли билан аниқланди. Жамоалар Жаҳон шифокорлари Футбол федерацияси талабларига мос тарзда шаклантирилганлигига (яъни, ўйин пайтида 35 ёшдан юқори бўлган ўйинчилар сони 2 нафардан кам бўлмаслиги, 40 ёшдан юқори бўлганлар сони ҳам шу тахлит бўлиши, 25 ёшдан кичиклар иштирок этмаслиги) эътибор қаратилди.\n11 октябрь. Шаҳардаги «Локомотив» ҳамда «Динамо-2» стадионларида давлатимиз байроғи кўтарилиб, мадҳиямиз янгради. Шифокорлардан иборат жамоалар ўз гуруҳлари пешқадамлигини қўлга киритиш учун майдонга тушди.\nСпортни нафақат англаш, балки уни ҳис этиш, саломатликдаги ўрнини тушуниб етиш ҳам керак. Турнир ташкилотчилари масаланинг шу жиҳатини ҳам назардан қочиришмади. 13 октябрь куни В.Воҳидов номидаги Республика ихтисослаштирилган хирургия маркази етакчи мутахассислари иштирокида «Тиббиётда ва спортда инновациялар» мавзуида илмий-амалий семинар ташкил этилди. Самарқанд тиббиёт институтининг конференциялар залида таниқли олимлар ва шифокорлар ўнга яқин мавзуда чиқишлар қилиб, спорт ва тиббиётда уйғунлаштириб борилаётган инновацион ғоялар ва технологиялар самараси хусусида фикр юритишди.\n– Турли вилоятлардан келган шифокорлар футбол жамоаларининг Самарқанд шаҳридаги тарихий манзилларга саёҳатлари ташкил этилди, – дейди тармоқ касаба уюшмаси Республика кенгашининг Самарқанд вилояти бўйича масъул ташкилотчиси Маъруф Бобоёров. – Ҳар бир иштирокчига муносиб шароит яратишга интилдик.\n… «Локомотив» ўйингоҳида турнирнинг ҳал қилувчи лаҳзалари кутилганидек ҳаяжонли кечди. Самарқанд ва Наманган вилоятлари жамоалари ўртасидаги шиддатли ўйинда майдон эгалари қўли баланд келди. Наманганликлар учинчи ўрин учун бўлган курашда фарғоналикларга имкониятни бой берди. Ниҳоят, орзиқиб кутилган лаҳзалар ҳам етиб келди. Тошкент шаҳар шифокорларидан иборат жамоа самарқандлик ҳамкасблари билан Кубок учун баҳс олиб боришди. Муросасиз баҳсга асосий вақтда аниқлик киритилмади. Пенальтилар сериясида тошкентлик шифокорлар жамоаси устун келди. Самарқандликларга иккинчи ўрин насиб этди.\nФурқат Аслонов, Сирдарё вилояти соғлиқни сақлаш бошқармаси профилактика бўлими мутахассиси:\n– Вилоятимиз шифокорлари ҳам ўзларининг спортга қанчалик яқинлигини кўрсатишди. Биз нафақат спорт мусобақасида қатнашдик, балки Самарқанд билан яқиндан танишиш имкониятига ҳам эга бўлдик.\nБунёджон Ҳожираҳматов, Фарғона вилояти соғлиқни сақлаш ходими:\n– Нуфузли мусобақада иштирок этиш, юртимизнинг гўзал манзилларига саёҳат кучимизга куч қўшди. Энг муҳими, қўшни вилоятлардаги ҳамкасбларнинг фикр-у ўйи билан танишдик. Тажрибаларимизни ўртоқлашдик.\nҒолиб ва совриндорларни тақдирлаш маросимида Ўзбекистон касаба уюшмалари Федерацияси бўлим мудири Ш.Деҳқонов, вилоят соғлиқни сақлаш бошқармаси бошлиғи Д.Жуманиёзов ва бошқалар спортчиларга бундан буён ҳам муваффақият ва омад ёр бўлишини тилашди. Мусобақа қатнашчиларига кубок ҳамда Соғлиқни сақлаш ходимлари касаба уюшмаси Республика кенгашининг эсдалик совғалари топширилди.


"Қонундаги ўғри" Қамчибек Кўлбоев озодликка чиқиши мумкин - BBC News O'zbek\n"Қонундаги ўғри" Қамчибек Кўлбоев озодликка чиқиши мумкин\nҚамчибек Кўлбоев камоқда сақланган вақтнинг ҳар бир куни маҳкама белгилаган муддатнинг икки кунига тенг бўлганидан, у яқин келажакда озодликка чиқиши кутилмоқда.\nАҚШ Қирғизистон фуқароси Қамчибек Кўлбоевнинг жиноий гуруҳи молия билан таъминланишини тўхтатадиган маълумот учун бир миллион доллар миқдорида мукофот эълон қилди. Мазкур баёнот уч йиллик муддатга ҳукм қилинган Қамчибек Кўлбоевни яқинда озодликка чиқиши билан боғлиқ бўлиши эҳтимоли бор.\nҚирғизистон ҳукумати АҚШнинг ушбу эълонига жавоб беришга шошилмаган. Ички ишлар вазирлиги яқин кунларда Кўлбоевнинг жиноий ишига боғлиқ баёнот тарқатишга ваъда берган.\nҚирқ ёшдаги, жиноий доирада "Коля-қирғиз" деган лақаб остида маълум бўлган Қамчибек Кўлбоевга Қирғизистон ҳуқуқ-тартибот идоралари "инсон ўғирлаш, жиноий ташкилот уюштириш, қуролни ноқонуний олиб юриш, гиёхванд моддалар савдоси, хокимият вакилларига қарата куч қўллаш" каби турли айбловлар қўйган.\nҚирғизистон ҳукуматининг Интерпол ташкилоти орқали Кўлбоевни халқаро қидирувга бериши орқасидан у 2012 йилнинг охирида Дубайда қўлга туширилган ва ватанига қайтарилган. Баъзи манбалар эса Кўлбоев давлатга ўз ихтиёри билан келганлигини айтади.\n2013 йилнинг апрел ойида бошланган биринчи маҳкама йиғинида қоралов томонининг билдиришича, Қамчи Кўлбоев жиноий доирада "қонундаги ўғри" деган норасмий "мақом"га эга бўлган ва жуда оғир жиноятлар қилиб, шу орқали ноқонуний йўл билан бой бўлиш максадида жиноий ташкилот уюштирган.\nМаҳкама жараёнида эълон қилинган тергов хужжатларига мувофиқ, Кўлбоев ноқонуний йўл билан йиғиб олган пулларни сақлаш учун икки қисмдан иборат бюджет тузган. Улардан бири ўғрилардан келиб тушган молиявий хазина бўлган, иккинчиси эса "қонундаги ўғри"ларнинг хусусий эхтиёжларини қониқтириш учун ташкил этилган.\nБироқ ҳуқуқ-тартибот органлари Кўлбоевга қўйган айбловларнинг барчасини исботлашга қурби етмаган. Деярли барча гувоҳлар ва жабрланганлар Кўлбоевга қарши гувоҳлик беришдан воз кечишган. Оқибатда маҳкама олдинроқ Кўлбоевга қўйилган айбловларнинг аксарияти буйича уни октябр ойида оқлаган ва фақат "пўписа қилиб, пул ундириш" айблови бўйича айбдор дея тан олиб, Кўлбоевни беш йиллик муддатга озодликдан маҳрум қилган. Кейин эса Бишкек шаҳар маҳкамаси мазкур ҳукмни кўриб чиқиб, жазо муддатини уч йилгача қисқартирган.\nШу йилнинг 14 май куни Қирғизистон Олий Маҳкамаси шаҳар маҳкамасининг ҳукмини кучида қолдирди. Яъни, Қамчи Кўлбоев уч йиллик муддатни тартиб-интизоми кучайтирилган қамоқхонада ўташга ҳукм этилган. Лекин Қамчибек Кўлбоев маҳкама бошланишидан олдин қамоқда сақланган вақтнинг ҳар бир куни маҳкама белгилаган муддатнинг икки кунига баравар бўлганликдан, у шу кунларда озодликка чиқиб қолиши мумкин.\nМаҳкама идораларининг айбланувчини озодликка чикишга имкон берган қарорларининг қонунийлиги кўплаб норозиликларларни пайдо қилмокда. Энг аввало Ички ишлар вазирлиги раҳбарияти маҳкама идорасини у уюшган жиноий гуруҳ раҳбарига ён босиб қарор чиқарган, дея кескин танқид қилмоқда.\nИчки ишлар вазирлиги Қамчи Кўлбоевнинг уюшган жиноий гуруҳидаги энг яқин шериклари сифатида Адилет Қасенов, Алмамбет Анапиёев исмларини атаб келади. Адилет Қасенов Қамчи Кўлбоевдан олдинроқ қўлга туширилиб, саккиз йилга кесилганди. Анапиёев эса айни пайтда хорижда ва у қидирувга берилган. Ички ишлар вазирлигининг Уюшган жиноятчилик ва коррупцияга карши курашиш бошқармасининг собиқ бошлиғи, айни дамда ички ишлар вазирининг ўринбосари Қалибек Сотиволдиев мазкур шахслар уюшган жиноий гуруҳ эканлиги хақида айтади.\nҚамчибек Кўлбоев Қирғизистон республикаси Жиноят кодексининг "Одам ўлдириш, қурол-яроғ савдоси, қуролни ноқонуний ҳолда олиб юриш» моддалари бўйича биринчи марта 2000 йилда айбланиб, 25 йиллик муддатга озодликдан маҳрум қилинган. У етти йилини ўтагандан сўнг, амнистия орқали жазо вақти қисқартирилган ҳамда 2008 йилда Кўлбоев озодликка чиққан.\n"Нашавандий шоҳ"ларнинг халқаро рўйхатида\n2012 йилда АҚШ президенти Барак Обама Қамчи Кўлбоевни дунёда гиёҳванд моддалар савдосига алоқадор энг йирик ноқонуний фаолларнинг "қора рўйхати"га киритилганлиги тўғрисида Конгрессда билдирган.\nШу билан бирга, АҚШ Молия вазирлиги "Биродарлар давраси" деб аталмиш халқаро жиноий гуруҳга аъзоликда гумон қилинган бир қатор шахслар орасида Қамчи Кўлбоев ҳам бор лиги ҳақида маълумот тарқатган ва уларнинг банклардаги хисоб-китобларини музлатилганини эълон қилган.\nАҚШ Молия вазирлигининг расмий Интернет саҳифасида жойлаштирилган маълумотга биноан, "Биродарлар давраси"га асли Овросиёдан, собиқ Иттифоқ республикаларидан чиққан жиноий доира бошлиқлари раҳбарлик қилмоқда. Қамчибек Кўлбоев ушбу рўйхатнинг олдинги қаторларидан ўрин олган.\nҚирғизистонда "қонундаги ўғри" сифатида танилган Батукаев озод этилган


“МЮ”дан ҳайдалган Ван Галга Италияда иш топилган кўринади\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари “МЮ”дан ҳайдалган Ван Галга Италияда иш топилган кўринади\t15:53, 20 июнь 2016\tАнглиянинг “Манчестер Юнайтед” жамоаси собиқ бош мураббийи Луи ван Гал Италиянинг “Милан” жамоаси бошқариши мумкин, деб хабар бермоқда Calciomercato.\nГолландиялик мутахассис “Милан”да Кристиан Броккининг ўрнини эгаллаши кутилмоқда. Миланликлар раҳбарияти ван Галнинг клуби обрўсини тиклай олишига ишонади.\nМаълумот учун, “Милан” ўтган мавсумда Италия чемпионатини еттинчи поғонада якунлаган ва еврокубоклардан маҳрум бўлганди.\nМаълумот учун, ван Гал 2014 йилда “МЮ”га бош мураббий этиб тайинланганди. Омадсиз мавсумни зтказган мутахассис май ойида ўз лавозимидан озод этилганди. Унинг ўрнини “Челси” собиқ устози Жозе Моуриньо эгаллади.


ДЭВИС КУБОГИ: ЎЗБЕКИСТОН — ХИТОЙ — 4:1 - Ўзбекистон овози газетаси\nДЭВИС КУБОГИ: ЎЗБЕКИСТОН — ХИТОЙ — 4:1\nНамангандаги «Паҳлавон» спорт мажмуида теннис бўйича Дэвис кубоги Осиё — Океания минтақаси биринчи зонасидан жой олган Ўзбекистон — Хитой терма жамоалари баҳси ўтказилди. Уч кун давом этган учрашувларда моҳир ракеткачилар Денис Истомин, Фаррух Дўстов, Сарвар Икромов ҳамда Темур Исмоиловлар юртимиз шарафини ҳимоя қилди.\nМусобақанинг илк кунида етакчи теннисчимиз Денис Истомин Ди Вуга қарши кортга чиқди. Дастлаб ҳамюртимиз кетма-кет икки партияда рақибига бир хил — 4/6 ҳисобларида имкониятни бой берган бўлса, учинчи партиядан бошлаб ўз устунлигини ҳисобда (7/6 (4), 7/5, 6/2) намойиш этди.\nМамлакатимизнинг иқтидорли ракеткачиси Фаррух Дўстов ҳамда Зе Жанг учрашуви мусобақанинг ҳал қилувчи баҳсларидан бири сифатида алоҳида аҳамиятга молик эди. Агар унда вакилимиз ғалаба қозонса, руҳий устунлик тўлиқ теннисчиларимиз томонига ўтиб кетарди. Шу боис, мазкур ўйин барчанинг диққат марказида турди ва у қарийб икки соат давом этди. Унда Фаррух ишончли ғалабани қўлга киритди — 3:2 (4/6, 7/6 (8), 6/4, 3/6, 6/4).\nМусобақанинг иккинчи кунида мухлислар жуфтлик учрашувларига гувоҳ бўлишди. Унда Фаррух Дўстов/Денис Истомин жуфтлиги Мао Син Гонг/Же Лиларга қарши кортга чиқди — 3:0 (6/3, 7/6, 6/3). Бу натижа ҳамюртларимизнинг амалда хитойликлар устидан ғалабасини таъминлади.\nҚолган икки учрашув эса шунчаки расмиятчилик учун ўтказилди. Шу боис, мураббийларимиз унда ёш теннисчиларимизга имконият беришди. Сарвар Икромов — За Жанг «дуэли»да ҳамюртимиз рақибини енгган (2:0 (6/3, 7/5) бўлса, ўн саккиз ёшли Темур Исмоиловга бироз тажриба ва маҳорат етишмади. У Ди Вуга қарши кечган учрашувда икки сетда ҳам имкониятни бой берди — 0:2 (0/6, 2/6).\nШундай қилиб, Ўзбекистон терма жамоаси умумий ҳисобда (4:1) хитойликларни мағлубиятга учратиб, кейинги босқичга йўлланмани қўлга киритди. Энди ракеткачиларимиз навбатдаги учрашувларда Австралия теннисчиларига қарши кураш олиб борадилар.


ИнтерФУТБОЛ :: Капелло ва Кройф тўқнашуви\nРоссия терма жамоасининг собиқ устози Фабио Капелло ва футбол афсоналаридан бири Йохан Кройфни бир жиҳат боғлаб туради: улар ҳам ўйинчи, ҳам мураббий сифатида Европанинг клублар ўртасидаги энг йирик мукофоти учун беллашишган. Ушбу ажойиб воқеаларга тўрт клуб алоқадор бўлган, асосий воқеалар эса 20 йил мобайнида рўй берган.\n«Аякс» ва Кройф - чинакам гегемонлар\n1973 йил 30 май, Белград. Чемпионлар Кубоги финали.\n«Аякс»-«Ювентус» - 1:0\nГол: Жонни Реп (4).\n70-йиллар бошида «Аякс» Европа ареналарида яккаҳокимлик ўрнатди. Амстердамликлар 1971 ва 1972 йилларда Чемпионлар Кубогини қўлга киритишгач, «Ювентус»га қарши баҳсда қаторасига учинчи марта «кўҳна қитъа»нинг энг кучли жамоаси номини қўлга киритиш имкониятига эга бўлишганди. «Аякс» финал йўлида «Бавария» ва «Реал» тўсиғидан осонликча ўтган, «Ювентус» эса Венгриянинг «Уйпешт» ҳамда Англия чемпиони «Дерби Каунти» билан ўйинларда муаммоларга йўлиққанди. Ўша кезлари Турин клуби бош директор Итало Аллодининг турли фириблари туфайлигина финалгача етиб боргани ҳақида кўплаб далиллар мавжуд.\n26 ёшга тўлган Капелло «А» серияда СПАЛ ва «Рома» сафида ўйнаб, тўрт йил аввал «Ювентус»га ўтганди. Унинг «Кекса синьора» сафига қўшилишига айнан Аллоди сабаб бўлган, бу эса Римда кўпчиликни ранжитганди. Фабио Италияда кучли футболчи ҳисоблансада, рақобатчиси Кройфдан фарқли ўлароқ, Европа юлдузи эмасди. Голландия афсонаси ҳам ўшанда 26 ёшда эди. Йохан «Аякс» сафида Чемпионлар Кубогининг иккита финалида ғолиб чиқишга улгурган, бир йил аввалги ҳал қилувчи баҳсда «Интер» дарвозасига иккита тўп киритиб, «дубль» қайд этганди. Натижада, 1971 йили «Олтин тўп»га муносиб кўрилган.\nГарчи мазкур баҳсда кичик ҳисоб қайд этилган бўлсада, «Аякс» рақиби устидан катта устунликка эга бўлди. Белграддаги стадионга тўпланган 100 мингга яқин томошабин тотал футболнинг илк намуналарини кўришди, аммо кўп гол кузатилмади. Бунга амстердамликларнинг ҳужумни якунлашдаги ноаниқликлари ҳамда шу куни «Кекса синьора» футболчилари орасида майдонни мағрур ҳолда тарк этган ягона футболчи - Дино Зоффнинг матонати сабаб бўлди. Ўрта чизиқда тўп сурган Фабио Капелло, Жузеппе Фурино ҳамда Франко Каузио «Аякс»нинг ҳақиқий кучини ҳис этиб, бетакрор Кройф ва унинг шериклари маҳорати олдида ожиз қолишди.\n«Ювентус» барча жабҳаларда ютқазди, буни барча - футболчилар, мураббийлар ва шахсан Капеллонинг ўзи ҳам яхши тушуниб турарди. Лекин ўшанда ғурур буни тан олишга йўл қўймади. Орадан 25 йил ўтгач, дон Фабио ичидаги гапларни тўкиб солди: «Ўшанда «Аякс» бутунлай бошқача даражадаги жамоа эди, шу қадар кучли эдики, унга қарши ҳеч нарса қилолмадик». Тўғри, Капеллонинг бу таъкиди Кройф билан содир бўлган иккинчи тўқнашувдан сўнг, яъни мураббийлик фаолиятига кескин таъсир этган воқеадан кейин янгради.\nКапеллонинг шафқатсиз «қасос»и\n1994 йил 18 май, Афина. Чемпионлар Кубоги финали.\n«Милан»-«Барселона» - 4:0\nГоллар: Массаро (22, 45+2), Савичевич (47), Десайи (58).\nҚаҳрамонларимиз бу сафар 47 ёшда эдилар. Капелло «Ювентус»дан сўнг «Милан»да ўйнаб, 1979 йили футболчилик фаолиятини якунлаб, бир неча йиллардан сўнг айнан «россонери»га устозлик қилди. Кройф эса 37 ёшгача тўп сурди, кейинчалик мураббий сифатида кўплаб ютуқларни қўлга киритди. Айтиш жоизки, Фабио билан навбатдаги рақобатга киришиш чоғида голландиялик эришган муваффақиятлар салмоқлироқ кўриниш касб этганди. Ҳа, Капелло «Милан» билан кетма-кет скудетто соҳибига айланди, бироқ Кройф ҳам 90-йилларда «Барселона» билан Испанияда етакчиликни ҳеч кимга бермади. Қўшимчасига, Йохан Европа миқёсидаги совринларга эга чиққанди: Чемпионлар Кубоги, иккита Кубок эгалари кубоги, УЕФА суперкубоги.\nНавбатдаги тўқнашув арафасида Кройф «Милан»ни жозибасиз, футболга хос бўлмаган ўйин кўрсатишда айблаб, ОАВни ларзага солди. Ўзига ҳаддан зиёд юқори баҳо қўйган голландиялик афсона «Барселона» итальянларни бир оёқда мағлуб этишига ишонарди. Капелло эса айни вазиятдан моҳирона чиқди. Ўйин бошланиши арафасида дон Фабио кийиниш хонасида шогирдларига рақибининг шов-шувли гапларини кўрсатиб, қисқа нутқ сўзлади: «Ҳамма тушундими? Агар ўзингизни ҳурмат қилсангиз, бугун ютқазишга ҳаққингиз йўқ. Ана энди - олға!»\nГарчи «Барселона» Афинадаги финалнинг яққол фаворити ҳисоблансада, шу куни «Милан»ни ҳеч бир клуб тўхтатолмайдигандек эди. Капелло шогирдлари Кройф бошчилигидаги юлдузлар жамоасини тор-мор этишди, майдонда Куман, Гвардиола, Ромарио ва Стоичковнинг тўп сураётгани ҳам аҳамиятини йўқотганди. Бу - буюк ғалаба ҳамда италиялик мураббийнинг 21 йиллик танаффусдан сўнг олган шафқатсиз «қасос»и. Дон Фабио табиатан реваншга ўч, унинг учун Кройфни мағлуб этиш дарҳақиқат, жуда муҳим эди.


Posted on 06/04/2010 by TURONZAMIN\nЭътибор беринг-а, бу қонун лойиҳаси дастлаб қуйи палатада ич ой олдин-март ойида муҳокама этилганди. Кейин сенатда қабул қилинди. Ундан кейин президентга келди. У рад этди. Парламент ҳам гарчи бу рад этишдан ошиб ўтиш имкони бўлишига қарамай дарҳол бунга рози бўлди.\nАгар бу Назарбоевнинг навбатдаги палидтехнологияси бўлмаганда у мазкур қонун муҳокамага қўйилган пайтдаёқ бир оғиз гап билан тўхтатган бўларди. Шунча муҳокамалару шунча гапларга ўрин қолмасди. Демак, унга шу керак бўлган. Ҳатто бу лойиҳа унинг идорасидан чиққан бўлса-чи? Бу энди айтилмайдиган гап. Шарқнинг нозик масаласи бу!\nВиржиния штатининг пойтахтига яқин Бедфорд деган жой бор. Бу ерда каттагина миллий (National D-Day Memorial) хотира боғи баро этилган. Ана шу боғда Сталинга ҳам бюст қўйиш ҳақида талаб қилиб юрган сталинпарастлар бор эди. Аммо ҳар турли сабаблар билан бунга изн берилмасди. Бу йил эса рухсат берилди ва катта ҳайкалдан қолишмайдиган бюст очилди.\nБу Россияда содир бўлганда ҳам гап-сўзларга сабаб бўларди. Лекин Америкада юз бергани фавқулодда воқеадир. Аммо бу ҳақда ёзган эркин матбуот “бюст очилиши баъзи ветеранларни хафа қилибди, ҳа, хафа қилса нима бўлибди, Сталиннинг хизматлари ҳам катта” тарзидаги фикрдан нарига ўтмади.\nАмерикада барча миллий боғлар ҳукумат томонидан молиялаштирилади. Эсингиздами, икки йил олдин сайловлар арафасида ҳокимиятга социалистлар келишмоқда деб ёзилганди. Кечаги коммунистлар бугун ўзларини социалистлар дейишади. Бу энди Ғарбнинг нозик масаласи.\n“2010 йилнинг 4 июн куни Ўзбекистоннинг пойтахтимиздаги элчихонаси олдида 20 га яқин аёллар Тожикистон юк вагонларини Ўзбекистон ушлаб қолмасин, вақтида ўтказиб юборсин каби талаблар билан норозилик митинги ўтказдилар”.\nНима қипти, ”Олий маълумотли аёллар” ташкилоти уюштирган митингда Ўзбекистондан вагонларни тезроқ ўтказишни, ушлаб қолмасликни талаб қилибдилар? Уларни тушуниш мумкин. Олий маълумотли аёллар ҳозир мардикорлик, савдогарлик қилиб юрганлари учун бу вагонларда юклари бўлиши мумкин-да. Ҳаракатларидан мантиқ топса бўлади.\nОлдинроқ Московда ҳам чиқишганди. Унда ҳам бармоқ билан санарли одам эди. Ўнга бир. Ўзбекистон томони олдинда. Нимага-ми?\n“2010 йилнинг 29 март куни Сурхондарё вилоятининг Шўрчи тумани марказидаги темирйўл бекатида Ўзбекистон экологик ҳаракатининг маҳаллий фаолларидан қарийб 200 киши тинч намойиш ўтказдилар. Улар Тожикистон алюминий заводи фаолияти оқибатида Ўзбекистон ва Тожикистоннинг юз минглаб аҳолиси азият чекишаётганини, табиатга ўнглаб бўлмас зарар келтирилаётганини баралла айтишиб, экологик фожиага сабаб бўлаётган бундай ишлаб чиқаришга чек қўйиш талаб қилинган шиорларни кўтарган ҳолда “Душанбе–Конибодом” йўналиши бўйича қатнаётган йўловчи поездни кутиб олишди. Поезд вагонларида келаётган йўловчилар вагонлар ойналаридаги пардаларни кўтарган ҳолда ўзбек, тожик ва рус тилларида ёзилган ҳамда Тожикистон раҳбариятининг инсоният бошига заҳар ёғдиришга сабабчи бўлган сиёсати қораланган шиорларни бемалол ўқидилар”.\nҲаво ифлос бўлмоқда. Бундан ҳам мантиқ топса бўлади.\nЛекин ҳар икки томондагилар ҳам ўз ихтиёрлари билан чиқдилармикан? Бу ёғи энди айтилмайдиган гап.\nFiled under: 1.BOSH SAHIFA, Aytilmaydigan gaplar, Ishoratlar, Shu kunning gaplari, Uzbek |\n« Сатира: Нофизийдан нома (40) Комиссары Интернета »\nЖаҳонгир Муҳаммад׃ АЙТИЛМАЙДИГАН ГАПЛАР « = Jahonnoma = Жаҳоннома =, on 06/07/2010 at 10:48 pm said:\n[…] http://www.turonzamin.com […]


18:50 / 28.11.2017\nҲиндистоннинг Tata Motors компанияси ўзининг Nano моделини қайта ишлаб чиқаришини эълон қилди. Бироқ автомобиль энди электр двигатель олади ва дунёдаги энг арзон электрокар бўлади.\nКомпания матбуот хизмати маълумотларига кўра, Tata муҳандислари янги модел учун электр қурилмаларни яратиш учун маҳаллий Jayem Automotives компанияси мутахассислари билан ҳамкорлик қилишади. Маълум қилинишича, Tata Nano бир қувватланишда 200 км йўл боса олади.\nКомпания моделнинг Ҳиндистон ҳукумати томондан буюртирилган илк 350 нусхасини жорий йилда ишлаб чиқариши керак. Бундан ташқари, электрокар таксопарклар, Uber ва Ola компанияларига сотилади. Хусусан, Ҳиндистоннинг Ola такси хизмати 2018 йилда Nano’дан 400 дона олади.\nМашинанинг электр версияси нархи ҳозирча маълум қилинмаяпти, бироқ 2009 йилда унинг оддий варианти 2500 доллар тургани ҳисобга олинса, янги машина жаҳон электрокарлар бозорида энг арзони бўлади.\nҲиндистон Tata Motors Nano


14 февраль, 2021, 18:10\nТеглар:Ўзбекистон U-23 | Равшан Ҳайдаров\nЎзбекистон (U23) жамоаси либосини кийгач, футболчиларда ўзига бўлган ишонч ортиб кетади.\nЎзбекистон (U23) жамоаси бош мураббийи – Равшан Ҳайдаров SPORTS.uz учун эксклюзив интервью берди. «Андижон»га қарши мавсум олди ўйинидан сўнг, мураббий ўз фикр ва мулоҳазаларини баён қилди.\n- Бу йигитлардан нимани талаб қиласиз?\n- Биринчи навбатда, ўз устида ишлашни. Мана янги мавсум бошланмоқда. Уларнинг ҳар бирига ўз клубида асосий таркиб аъзоси бўлиши кераклигини уқтиряпман.\n- Бугунги баҳсда йигитлар агрессив футбол намойиш этгандек туюлди. Ҳатто, қизил карточкани ҳам кўрдик?!\n- Йигитларда ўзини кўрсатишга бўлган иштиёқ жуда кучли эди. Шу боис, барча футболчилар майдонда бор кучи билан ҳаракат қилди. Айримлари эҳтиросга ҳам берилиб кетди. Очиғи, бу ёқимли ҳолат. «Андижон» жамоаси ҳам муносиб қаршилик кўрсатганини алоҳида эътироф этиш даркор.\n- Бу йиғинлардан асосий кўзланган мақсад нима?\n- Биринчи навбатда, уларни 23 ёшгача бўлган футболчилар ўртасидаги Осиё чемпионати ва халқаро мусобақаларга тайёрлаш. Агар бугунги йигитлардан кимдир терма жамоа эътиборига тушса, бу бизнинг ютуғимиз. Йиғинда орттирган тажриба, клубида асосий таркиб аъзоси бўлишига турки бериши керак. Ўзбекистон (U23) жамоаси либосини кийгач, футболчиларда ўзига бўлган ишонч ортиб кетади.\n- Ҳозир ўзбек футболида дарвозабонлар борасида муаммолар кўзга ташланмоқда. Бу нима билан боғлиқ, деб ўйлайсиз?!\n- Ўринли савол, аммо ҳеч қандай муаммо йўқ. Шунчаки, бизда ёш посбонларга катта ўйинларда ишонч билдирилмайди. Уларни ана шундай матчлардагина синаб кўришимиз мумкин. Мисол учун, Ботирали Эргашев иқтидорли дарвозабон, бироқ терма жамоа сафида ўртоқлик ўйинларидагина кўриниш беради. Уларга имкон бермасдан туриб, бугунги авлод вакиллари орасида яхши дарвозабон йўқ, деб бўлмайди.\nLIVE Олимпия терма жамоаси бош мураббийи: Эски таркибдан нари борса 7-8 футболчи жалб этилади